Ir-Rapport Speċjali Nru 4/2011 “Il-verifika tal-Faċilità ta' Garanzija għall-SMEs”





GLOSSARJU Addizzjonalità : Il-faċilità ta’ garanzija għall-SMEs tal-UE hija maħsuba sabiex tagħti aċċess addizzjonali lill-finanzi għall-SMEs u mhux biex tissostitwixxi għall-infiq tal-Istat. L-addizzjonalità se sseħħ tipikament jekk jiżdiedu l-volumi ta’ self meta mqabbla ma’ xenarju mingħajr intervent tal-UE. Ammont ta’ limitu tal-garanziji : L-ammont ta’ limitu tal-garanziji jirreferi għall-ammont massimu ta’ telf li l-FEI għandu obbligazzjoni lejh taħt garanzija tal-UE. Ammont ta’ portafoll massimu : L-ammont ta’ portafoll massimu huwa l-volum ta’ self massimu li jista’ jkun kopert mill-garanzija tal-UE. Huwa stabbilit mill-FEI għal kull intermedjarju finanzjarju, u jitqiesu bosta kunsiderazzjonijiet bħall-baġit disponibbli tal-UE u volumi ta’ self preċedenti li jistgħu jitqabblu. BEI : Bank Ewropew tal-Investiment CIP : Il-Programm ta’ Qafas għall-Kompetittività u l-Innovazzjoni ġie stabbilit bid-Deċiżjoni tal-Kunsill Nru 1639/2006/ tal-Parlament Ewropew u tal-Kunsill u jkopri l-perjodu 2007–13. Huwa programm varat mid-DĠ ENTR u d-DĠ ECFIN, ġestit mill-FEI taħt is-sorveljanza tad-DĠ ECFIN biex jitrawmu l-intraprenditorjat u l-innovazzjoni tal-SMEs tal-UE. Deċiżjoni CIP : Id-Deċiżjoni Nru 1639/2006/KE tal-Parlament Ewropew u tal-Kunsill tal- 24 ta’ Ottubru 2006 li tistabbilixxi Programm Kwadru [ta’ Qafas] għall-Kompetittività u l-Innovazzjoni (2007 sal-2013). DĠ ECFIN : Id-Direttorat Ġenerali għall-Affarijiet Ekonomiċi u Finanzjarji fil-Kummissjoni. DĠ ENTR : Id-Direttorat Ġenerali għall-Intrapriża u l-Industrija fil-Kummissjoni. EIP : Il-Programm għall-Intraprenditorjat u l-Innovazzjoni huwa wieħed mit-3 pilastri tal-qafas CIP għall-promozzjoni tal-intraprenditorjat u l-innovazzjoni. Eżitu : Bidla li ssir mill-implimentazzjoni ta’ intervent u li normalment għandha x’taqsam mal-objettivi ta’ dan l-intervent. Eżiti jinkludu riżultati u impatti. Eżiti jafu jkunu mistennija jew mhux mistennija, pożittivi jew negattivi. Faċilità ta’ garanzija SMEG : Faċilità ta’ garanzija għall-SMEs: strument finanzjarju ġestit mill-FEI, li jagħti garanziji jew kontrogaranziji lil intermedjarji finanzjarji għal self mogħti minn istituzzjonijiet finanzjarji lill-SMEs bil-ħsieb li jiżdied il-forniment tal-finanzjament tal-SMEs permezz ta’ dejn. FEI : Il-Fond Ewropew tal-Investiment twaqqaf mill-BEI biex jistruttura u jagħti prodotti finanzjarji speċjalizzati, li jinkludu kapital ta’ riskju, strumenti ta’ garanzija għall-SMEs u t-titolizzazzjoni. Il-FEI jaħdem ma’ netwerk ta’ intermedjarji finanzjarji, li ħafna minnhom huma speċjalizzati fil-finanzi tal-SMEs. Fil-kuntest tas-CIP, il-FEI jista’ jitqies bħala l-maniġer tal-operazzjonijiet tal-Faċilità ta’ garanzija għall-SMEs. FMA : Il-Ftehim Fiduċjarju u ta’ Ġestjoni tal- 20/09/2007 bejn il-Komunità Ewropea u l-FEI għall-faċilità SMEG taħt il-Programm ta’ Qafas għall-Kompetittività u l-Innovazzjoni (2007–13). Ftehim ta’ garanzija : Ftehimiet ta’ garanzija huma l-qbil ta’ garanzija individwali bejn il-FEI u intermedjarju finanzjarju li jkopru l-attivitajiet imwettqa abbażi ta’ dan il-qbil. G&E : L-inizjattiva Tkabbir u Impjiegi mwaqqfa bid-Deċiżjoni tal-Kunsill 98/347/KE li tkopri l-perjodu 1998–2000. Il-programm suċċessur tal-G&E huwa l-MAP. Impatt : Konsegwenzi soċjoekonomiċi fuq medda ta’ żmien itwal li jistgħu jkunu osservati wara t-tlestija ta’ intervent, li jistgħu jolqtu d-destinatarji diretti jew indiretti tal-intervent. Intermedjarju finanzjarju : L-intermedjarji finanzjarji li jieħdu sehem fil-faċilità SMEG jistgħu jkunu istituzzjonijiet ta’ garanzija pubblika, organizzazzjonijiet ta’ garanzija reċiproka, istituzzjonijet ta’ mikrofinanzjament jew banek kummerċjali. Jistgħu jkunu selliefa diretti li jsellfu lill-SMEs, jew organizzazzjonijiet ta’ garanzija indiretta li jew jikkogarantixxu jew inkella jikkontrogarantixxu portafoll ta’ self, ta’ sellief dirett wieħed jew ta’ bosta selliefa. MAP : Il-Programm Multiannwali għall-Intrapriża u l-Intraprenditorjat li jkopri l-perjodu 2001–06 huwa programm tal-SMEs tad-DĠ ENTR ġestit mill-FEI taħt is-sorveljanza tad-DĠ ECFIN. Kien il-programm predeċessur tas-CIP. OECD : Organizzazzjoni għall-Kooperazzjoni u l-Iżvilupp Ekonomiċi. Prodott : Dak li huwa prodott jew magħmul bir-riżorsi allokati għal intervent. Rapport ta’ implimentazzjoni : Id-Deċiżjoni CIP tal-Kunsill tistipula li l-Kummissjoni għandha tfassal rapport ta’ implimentazzjoni annwali għall-Programm ta’ Qafas u għal kull programm speċifiku, waqt li teżamina l-attivitajiet sostnuti fir-rigward ta’ implimentazzjoni finanzjarja, riżultati u, fejn possibbli, impatt. Il-Kummissjoni għandha tikkomunika r-rapporti ta’ implimentazzjoni annwali lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni. Rata ta’ limitu tal-garanziji : Ir-rata ta’ limitu tal-garanziji hija rata miftehma minn qabel li fiha l-obbligazzjoni tal-FEI tingħata limitu taħt ftehim ta’ garanzija. L-ammont ta’ obbligazzjoni tal-FEI taħt ftehim ta’ garanzija (ammont ta’ limitu tal-garanziji) jista’ jkun ikkalkulat billi jiġi multiplikat il-volum tal-portafoll bir-rata ta’ garanziji u bir-rata ta’ limitu tal-garanziji. Eż. volum tal-portafoll = 1000; rata ta’ garanziji = 50 %; rata ta’ limitu tal-garanziji = 10 %. B’hekk, l-obbligazzjoni massima tal-FEI (ammont ta’ limitu tal-garanziji) = 1000 x 50 % * x 10 % = 50. Riżorsi : Riżorsi finanzjarji, umani u materjali li huma mobilizzati għall-implimentazzjoni ta’ intervent. Riżultat : Bidliet immedjati li jsiru għal destinatarji diretti fi tmiem sehemhom f’intervent. SME : Intrapriża Żgħira u ta’ daqs Medju. Skont ir-Rakkomandazzjoni tal-Kummissjoni tas- 6 ta’ Mejju 2003 dwar id-definizzjoni ta’ mikrointrapriżi u intrapriżi żgħar u ta’ daqs medju, l-SMEs huma definiti bħala intrapriżi li jimpjegaw mhux inqas minn 250 impjegat, li għandhom dħul annwali li ma jaqbiżx l-EUR 50 miljun, u/jew total tal-karta tal-bilanċ annwali li ma jaqbiżx l-EUR 43 miljun u jikkonformaw mal-kriterju ta’ intrapriża awtonoma. Strateġija ta’ Lisbona : Matul il-laqgħa tal-Kunsill Ewropew f’Lisbona (Marzu 2000), il-Kapijiet tal-Istat jew tal-Gvern varaw "Strateġija ta’ Lisbona" li kellha l-għan li tagħmel l-Unjoni Ewropea l-ekonomija l-aktar kompetittiva tad-dinja u li jinkiseb impjieg sħiħ sal-2010. Strumenti finanzjarji : Fit-test dan jirreferi għall-faċilità SMEG. Strumenti finanzjarji Komunitarji għall-SMEs taħt il-Programm EIP jinkludu l-Faċilità għat-Tkabbir, Għoti u l-Innovazzjoni għall-SMEs (GIF) u l-Iskema għall-Bini tal-Kapaċità (CBS). Twieqi tas-SMEG : L-erba’ twieqi tal-faċilità SMEG huma: finanzjament permezz ta’ dejn jew kiri, finanzjament tal-mikrokreditu, garanziji għal investimenti f’ekwitajiet jew kważi ekwitajiet fl-SMEs, u konferma dokumentata [titolizzazzjoni] tal-portafolji ta’ finanzjament tal-SMEs permezz ta’ dejn. Valutazzjoni tal-impatt ex-ante : Id-Dokument ta’ Ħidma tal-Persunal tal-Kummissjoni, l-Anness għall-Proposta għal Deċiżjoni tal-Parlament Ewropew u tal-Kunsill li tistabbilixxi Programm Kwadru [ta’ Qafas] għall-Kompetittività u l-Innovazzjoni (2007 sal-2013), SEC(2005) 433. Volum ta’ referenza : Volum ta’ referenza jirrappreżenta l-ammont ta’ garanziji jew ta’ finanzjament li l-intermedjarju jista’ jkun raġonevolment mistenni li jikseb fin-nuqqas tal-garanzija tal-UE. SOMMARJU EŻEKUTTIV I. Il-faċilità ta’ Garanzija għall-SMEs (SMEG) hija strument finanzjarju ġestit mill-Fond Ewropew tal-Investiment f’isem il-Kummissjoni Ewropea u li jagħti garanziji jew kontrogaranziji lil intermedjarji finanzjarji għal self mogħti minn istituzzjonijiet finanzjarji lill-SMEs bil-għan li jiżdied il-forniment ta’ finanzjament permezz ta’ dejn. II. L-objettiv tal-verifika tal-Qorti kienet il-valutazzjoni tal-effettività tal-faċilità SMEG, partikolarment it-tfassil u l-ippjanar, il-ġestjoni tal-operazzjonijiet tagħha u l-ilħuq tal-objettivi tagħha. III. Il-Qorti sabet li l-objettivi tas-SMEG kurrenti huma aktar preċiżi minn dawk ta’ taħt il-programmi ta’ qabel, iżda huma biss speċifiċi, li jistgħu jitkejlu, li jistgħu jintlaħqu u f’waqthom f’dak li jirrigwarda l-prodotti mistennija. Il-loġika ta’ intervent ma saritx b’mod espliċitu u ngħatat kwantifikazzjoni limitata tal-impatti potenzjali fl-istadju tal-ippjanar tal-faċilità. IV. Il-qafas għall-ġestjoni tal-operazzjonijiet ta’ kuljum jitqies xieraq, iżda ma jinkludix standards ta’ punteġġi jew rekwiżiti minimi għall-għażla ta’ intermedjarji finanzjarji. V. Ġew stabbiliti biżżejjed indikaturi tal-prodotti, u li ntużaw biex isir rappurtar dwar l-implimentazzjoni tal-faċilità tas-SMEG. Ir-rekwiżiti tar-rappurtar huma sodisfaċenti u aċċettati mill-intermedjarji finanzjarji. VI. Tista’ tintlaħaq l-unika mira kwantifikata li għandha x’taqsam mal-għadd ta’ SMEs li għandhom jintlaħqu bil-faċilità SMEG. Dwar l-iskop tas-self mogħti, inqas minn nofshom ingħataw lil SMEs li kienu nieqsa minn kapital ta’ garanzija u 12 % biss ingħataw lil SMEs li użawhom għal investimenti innovattivi. L-analiżi tal-kampjun tal-Qorti tas-self identifikat telf nett ta’ 38 % fil-benessri ekonomika, ikkawżat mill-programm. Il-valur miżjud tal-faċilità mill-UE ma ntweriex biċ-ċar qabel ma ġie varat u lanqas mhuwa indikat fil-qbil ta’ garanzija mal-intermedjarji finanzjarji. VII. Il-Qorti tirrakkomanda li l-loġika tal-programm għandha ssir b’mod espliċitu fi kwalunkwe intervent simili fil-ġejjieni, u li jitqiesu indikaturi tal-prestazzjoni addizzjonali jew aħjar. L-għażla ta’ intermedjarji finanzjarji potenzjali għandha tkun ibbażata fuq rekwiżiti minimi għall-kriterji li għandhom ikunu ssodisfati mill-applikanti u għandha tiddaħħal fis-seħħ sistema ta’ punteġġ biex l-applikazzjonijiet ikunu jistgħu jitqabblu. Għandhom jiġu previsti miżuri xierqa biex kemm jista’ jkun jitnaqqas it-telf nett fil-benessri ekonomika, ikkawżat mill-programm. Matul il-perjodu tal-ippjanar, il-valur miżjud tal-instrument mill-UE għandu jintwera biċ-ċar. INTRODUZZJONI L-SMES U L-AĊĊESS GĦALL-FINANZI 1. L-intrapriżi żgħar u ta’ daqs medju (SMEs) huma s-sinsla tal-ekonomija tal-UE [1], u jirrappreżentaw 99 % tal-intrapriżi kollha u jipprovdu 75 miljun impjieg fl-Unjoni Ewropea [2]. Madankollu, is-swieq finanzjarji joqogħdu attenti milli jinvestu f’SMEs ġodda jew żgħar li jitqiesu bħala investimenti ta’ riskju kbir, speċjalment jekk huma fi swieq innovattivi. Skont l-Osservatorju tal-SMEs Ewropej [3], l-aċċess limitat għall-finanzi huwa problema għall-SMEs fl-Ewropa. Is-settur pubbliku għandu rwol importanti x’jaqdi fis-sostenn tas-settur tal-SMEs, partikolarment fl-għoti ta’ finanzjament xieraq. 2. Il-politika tal-SMEs hija element prinċipali tal-Istrateġija ta’ Lisbona li timmira li tagħmel l-Ewropa post aktar attraenti għall-investiment u għax-xogħol [4]. L-Istrateġija ta’ Lisbona enfasizzat li l-inizjattivi u l-innovazzjoni intraprenditorjali għandhom jiġu stimulati u mħeġġa. Għalhekk għandu jinħoloq ambjent ta’ ħbiberija biex jinbdew negozji innovattivi, speċjalment SMEs [5]. Waħda mill-miżuri ta’ sostenn tal-UE lill-SMEs tiffaċilita l-aċċess tagħhom għal finanzi esterni u hija magħrufa bħala l-Faċilità ta’ Garanzija għall-SMEs (SMEG). 3. Il-faċilità SMEG twaqqfet f’Ottubru 2006 bħala parti mill-Programm ta’ Qafas għall-Kompetittività u l-Innovazzjoni (CIP) [6]. Ġejja mid-Deċiżjoni tal-Kunsill 98/347/KE dwar miżuri ta’ għajnuna finanzjarja għal SMEs innovattivi u li joħolqu l-impjiegi – Tkabbir u Impjiegi (G&E), li tkompla bħala parti mill-Programm Multiannwali għall-Intrapriża u l-Intraprenditorjat (MAP) [7] sussegwenti li twaqqaf fl-2001. Taħt is-CIP, il-faċilità SMEG hija waħda mill-istrumenti finanzjarji tal-Komunità li ġew varati taħt il-Programm għall-Intraprenditorjat u l-Innovazzjoni (EIP) (ara l-Anness I). 4. L-EIP għandu objettivi b’firxa wiesgħa: it-titjib tal-"aċċess għall-finanzi għall-bidu u t-tkabbir ta’ SMEs u investiment f’attivitajiet ta’ innovazzjoni". Il-faċilità SMEG tħaddan tipi differenti ta’ skemi ta’ garanzija, kull waħda minnhom bil-għan li jiġi sostnut l-intraprenditorjat permezz tat-titjib tal-aċċess tal-SMEs għall-finanzi. Fiha erba’ skemi differenti (jew "twieqi"), it-tieqa tas-self u tal-kirjiet, it-tieqa tal-mikrokreditu, it-tieqa tal-ekwità u l-kważi ekwità u t-tieqa tal-konferma dokumentata [titolizzazzjoni]. 5. Il-faċilità SMEG ġiet allokata EUR 978 miljun għall-perjodu 1998 sal-2013 taħt it-tliet programmi ta’ qafas suċċessivi (il-G&E, il-MAP u s-CIP). Fi tmiem l-2009, dan il-baġit iggarantixxa portafoll ta’ self totali ta’ EUR 10,6 biljun (ara t-Tabella 1). TABELLA 1 IL-BAĠIT ĠENERALI TAL-FAĊILITÀ SMEG Sors: Il-QEA abbażi ta’ bosta rapporti mill-Kummissjoni Ewropea u l-Fond Ewropew tal-Investiment. | Baġit (EUR miljun) | Portafoll ta’ self garantit fi tmiem l-2009 (EUR miljun) | SMEG 1998 (G&E) | 187 | 2402 | SMEG 2001 (MAP) | 281 | 4642 | SMEG 2007 (CIP) | 510 [1001] | 3534 | Total | 978 | 10578 | 6. EUR 510 miljun huma allokati taħt is-CIP kurrenti għall-perjodu 2007 sal-2013. Il-baġit jintuża biss f’każ ta’ inadempjenza ta’ self garantit, u għal kull intermedjarju tiġi ffissata obbligazzjoni massima għall-baġit tal-UE. Sal- 31 ta’ Diċembru 2009 l-ammont totali ta’ sejħiet ta’ garanzija li saru taħt is-CIP kien ta’ EUR 1,7 miljun. Għal tqassim dettaljat tar-riżultati milħuqa mill-faċilità taħt is-CIP, ara t-Tabella 2. IL-KARATTERISTIĊI PRINĊIPALI TAL-FAĊILITÀ SMEG 7. Il-ġestjoni operazzjonali tal-faċilità SMEG tinvolvi bosta partijiet (ara l-Istampa 1). TABELLA 2 RIŻULTATI MILĦUQA MILL-FAĊILITÀ SMEG TAĦT IS-CIP – ĊIFRI PRINĊIPALI TAL- 31 TA’ DIĊEMBRU 2009 Sors: Rapport ta’ kull tliet xhur tal- 31 ta’ Diċembru 2009 – faċilità SMEG 2007, il-Fond Ewropew tal-Investiment. | Total | It-Tieqa tas-self | It-Tieqa tal- mikrokreditu | Għadd ta’ intermedjarji | 21 | 17 | 4 | Għadd ta’ ftehimiet | 25 | 21 | 4 | Pajjiżi koperti | 13 | 11 | 4 | Għadd ta’ SMEs | 58767 | 50476 | 8314 | Għadd ta’ self | 64327 | 55796 | 8531 | Għadd ta’ impjegati (stmat fid-data tal-inklużjoni) | 217134 | 204155 | 13004 | Garanzija tal-UE f’EUR miljun | 3534 | 3306 | 228 | Garanziji nett mitluba f’EUR miljun | 1,7 | 0,8 | 0,9 | Ammont ta’ self f’EUR miljun | 3793 | 3695 | 98 | Ammont ta’ investiment f’EUR miljun | 6849 | 6692 | 157 | Finanzjament stmat tal-SMEs garantit f’EUR miljun | 11610 | 11264 | 346 | 8. Żewġ Direttorati Ġenerali fil-Kummissjoni Ewropea, kif ukoll il-Fond Ewropew tal-Investiment (FEI) [8], huma kollha involuti fit-tfassil, fil-ġestjoni u fil-monitoraġġ tal-faċilità SMEG. Id-Direttorat Ġenerali għall-Intrapriża u l-Industrija (DĠ ENTR) huwa l-koordinatur tal-bażi legali, iħejji l-programmi tax-xogħol annwali u r-rapporti tal-implimentazzjoni tal-bosta pilastri tas-CIP u huwa responsabili mill-organizzazzjoni tal-evalwazzjonijiet tal-programmi. Id-Direttorat Ġenerali għall-Affarijiet Ekonomiċi u Finanzjarji (DĠ ECFIN) għandu r-responsabbiltajiet ta’ ġestjoni diretta għas-SMEG, peress li huwa inkarigat bin-negozjar tal-Ftehim Fiduċjarju u ta’ Ġestjoni (FMA) mal-FEI [9], bl-approvazzjoni ta’ intermedjarji finanzjarji, bil-monitoraġġ ta’ ċaqliq ta’ likwidità fuq il-kontijiet fiduċjarji u bl-iżgurar li l-fondi jintefqu skont l-objettivi tas-CIP. STAMPA 1 ĦARSA ĠENERALI LEJN IL-FLUSS TAL-PROĊESS SMEG +++++ TIFF +++++ Sors: Il-Qorti Ewropea tal-Awdituri. 9. Il-FEI jagħti garanziji lill-intermedjarji finanzjarji bil-għan li tittejjeb il-kapaċità ta’ self tagħhom, u b’hekk, id-disponibbiltà u t-termini ta’ self lejn l-SMEs. Il-FEI jiffirma qbil ta’ garanzija f’ismu stess, f’isem il-Kummissjoni u għar-riskju u l-ispejjeż tal-baġit tal-Unjoni. Sabiex il-Kummissjoni tkun tista’ tissorvelja l-faċilità, il-FEI tirrapporta lid-DĠ ECFIN fuq il-progress miksub fuq bażi ta’ kull tliet xhur. 10. L-intermedjarji finanzjarji li jieħdu sehem fil-faċilità SMEG huma istituzzjonijiet ta’ garanzija pubblika, organizzazzjonijiet ta’ garanzija reċiproka, istituzzjonijiet ta’ mikrofinanzjament, u banek kummerċjali li sidhom huwa l-pubbliku jew inkella l-pubbliku jikkontrollahom. Jafu jkunu selliefa diretti li jagħtu self lill-SMEs jew organizzazzjonijiet ta’ garanzija indiretta li jew jikkogarantixxu jew inkella jikkontrogarantixxu [10] portafoll ta’ self tal-SMEs ta’ sellief dirett wieħed jew ta’ bosta selliefa. Kull ftehim ta’ garanzija [11] jiddetermina volumi mmirati speċifiċi biex jinkiseb is-self mill-intermedjarju finanzjarju. 11. L-SMEs iridu jissodisfaw id-definizzjoni ta’ SME tal-Kummissjoni biex ikunu eliġibbli għal garanzija taħt il-faċilità SMEG. SME hija definita bħala intrapriża li timpjega inqas minn 250 impjegat u li għandha dħul annwali li ma jaqbiżx l-EUR 50 miljun u/jew karta tal-bilanċ annwali li ma taqbiżx l-EUR 43 miljun. Għandha tissodisfa wkoll il-kriterju li tkun intrapriża awtonoma [12]. L-AMBITU U L-APPROĊĊ TAL-VERIFIKA 12. L-objettiv tal-verifika tal-Qorti kien il-valutazzjoni tal-effettività tal-faċilità SMEG billi ġew indirizzati l-mistoqsijiet tal-verifika li ġejjin: Il-Kummissjoni fasslet il-faċilità SMEG u l-istruttura tal-ġestjoni tagħha b’mod koerenti u effettiv? Il-Kummissjoni u l-FEI stabbilixxew u applikaw proċeduri effettivi għall-għażla ta’ intermedjarji finanzjarji xierqa u għall-monitoraġġ tal-prestazzjoni tal-faċilità SMEG? Il-ftehimiet ta’ garanzija tal-SMEs ikkontribwixxew għall-ilħuq tal-objettivi tal-politika? 13. Il-verifika eżaminat l-irwoli u r-responsabbiltajiet tal-partijiet prinċipali kollha involuti fil-faċilità SMEG – il-Kummissjoni, il-FEI u l-intermedjarji finanzjarji. Il-fokus prinċipali kien il-faċilità SMEG taħt is-CIP (2007–13); is-SMEG taħt il-MAP intużat għall-iskop ta’ tqabbil mas-CIP. 14. Il-verifika kopriet dan li ġej: valutazzjoni ta’ jekk l-objettivi tas-SMEG kinux SMART u jekk it-tfassil u l-ippjanar tal-faċilità x’aktarx li kienu se jilħqu riżultati effettivi; evalwazzjoni tal-ġestjoni tal-operazzjonijiet tal-faċilità SMEG, b’valutazzjoni tal-proċeduri ta’ għażla tal-intermedjarji finanzjarji u tal-proċeduri ta’ rappurtar u ta’ monitoraġġ tal-Kummissjoni u tal-FEI; żjarat lil disa’ intermedjarji finanzjarji [13] (mill-14 li kienu kkuntrattati fl-istadju tal-ippjanar tal-verifika f’Ġunju 2009). Intgħażlu skont il-kriterji li ġejjin: (i) it-tip ta’ garanzija, (ii) il-volum ta’ garanzija attwali miksub, (iii) it-tip ta’ intermedjarju finanzjarju, u (iv) il-garanzija diretta jew kontrogaranzija. Għal kull intermedjarju finanzjarju ġew eżaminati l-proposta ta’ garanzija relatata, il-valutazzjoni tagħha mill-FEI u mill-Kummissjoni u l-qbil iffirmat bejn il-FEI u l-intermedjarju finanzjarju; għażla ta’ kampjun ta’ 181 self mid-disa’ intermedjarji finanzjarji miżjura sabiex jiġi vvalutat li l-użu tas-self garantit tal-SMEs kien skont l-objettivi tas-SMEG [14]; u kwestjonarju lill-51 intermedjarju finanzjarju kollha li ħadu sehem taħt il-MAP u/jew is-CIP [15] sabiex jinkisbu fehmiethom fuq it-tfassil u l-ġestjoni tal-faċilità SMEG [16]. IS-SEJBIET TAL-VERIFIKA IT-TFASSIL TAL-FAĊILITÀ SMEG 15. L-intervent pubbliku x’aktarx li jkollu aktar suċċess jekk jitfassal sew. Sabiex it-tfassil jiġi vvalutat, din it-taqsima tanalizza l-loġika ta’ intervent li fuqha hija bbażata l-faċilità SMEG. Hija tgħarbel il-valutazzjoni tal-impatt ex-ante għas-CIP [17] relatata mal-faċilità SMEG u l-punt safejn tqiesu r-riżultati ta’ din il-valutazzjoni matul l-istadju tat-tfassil. Fl-aħħar nett, l-objettivi tal-faċilità SMEG huma vvalutati fid-dawl ta’ kriterji speċifiċi, li jistgħu jitkejlu, li jistgħu jintlaħqu, relevanti u f’waqthom (SMART). IL-FAĊILITÀ SMEG HIJA BBAŻATA FUQ LOĠIKA TA’ INTERVENT IMPLIĊITA 16. Il-loġika ta’ intervent tipprovdi r-rabta bejn ir-riżorsi ta’ intervent u l-produzzjoni tal-prodotti tiegħu u, bħala riżultat ta’ dan, l-impatti tiegħu fuq is-soċjetà għal dak li għandu x’jaqsam ma’ riżultati u eżiti. Hija tiddeskrivi kif intervent huwa mistenni jilħaq l-objettivi globali tiegħu. Loġika ta’ intervent espliċita turi kif il-programm suppost jaħdem. 17. La d-deċiżjoni CIP u lanqas il-proposta tal-Kummissjoni jew il-valutazzjoni tal-impatt għas-CIP ma ddeskriviet il-loġika ta’ intervent tal-faċilità SMEG b’dan il-mod. In-nuqqas ta’ loġika ta’ intervent espliċita ġie nnutat ukoll mill-evalwatur interim tal-EIP [18]. 18. Madankollu d-dokumenti ta’ tħejjija differenti tassew jagħtu biżżejjed informazzjoni biex issir suppożizzjoni impliċita dwar kif il-faċilità SMEG suppost taħdem. Għas-selliefa jaf ikun diffiċli jivvalutaw applikazzjonijiet għas-self individwali u r-riskji involuti, l-aktar jekk min jissellef m’għandux rekord stabbilit ta’ xogħol li jkun għamel fil-passat (bidu ta’ negozju). F’sitwazzjoni bħal din, dawk li jissellfu jistgħu jiggarantixxu s-self lis-sellief permezz ta’ għoti ta’ kapital ta’ garanzija, iżda dawk li m’għandhomx biżżejjed kapital ta’ garanzija jista’ jiċċaħħdilhom l-aċċess għall-kreditu saħansitra jekk ikollhom propożizzjonijiet ta’ negozju vijabbli. Il-faċilità SMEG tfittex li tirrimedja din is-sitwazzjoni billi tagħti garanziji f’każijiet fejn l-SMEs ma jistgħux jagħmlu dan. 19. Minkejja dan, fin-nuqqas ta’ loġika ta’ intervent espliċitu, huwa diffiċli li wieħed jifhem il-prinċipji ġustifikati ta’ xi elementi speċifiċi tal-faċilità SMEG, bħall-immirar ta’ SMEs innovattivi permezz tat-tieqa tas-self. SMEs innovattivi huma mmirati bis-saħħa ta’ finanzjament permezz ta’ dejn għalkemm investimenti tal-ekwità ġeneralment jitqiesu bħala aktar xierqa għal dan it-tip ta’ SME [19]. IL-VALUTAZZJONI TAL-IMPATT GĦEN FIT-TFASSIL TAL-FAĊILITÀ; MADANKOLLU, KIEN FIHA FTIT LI XEJN EVIDENZA FATTWALI LI SSOSTNI L-FAĊILITÀ 20. Il-valutazzjoni tal-impatt huwa strument importanti użat mill-Kummissjoni fit-tfassil ta’ politika [20]. Il-valutazzjoni tal-impatt għandha tidentifika u tanalizza l-problema inkwistjoni, l-objettivi li għandhom jiġu segwiti u l-alternattivi ta’ politika prinċipali li hemm disponibbli għall-ilħuq ta’ dawk l-objettivi. Għall-bosta alternattivi ta’ politika, il-valutazzjoni għandha tevalwa l-impatti ekonomiċi, soċjali u ambjentali probabbli. Fl-aħħar nett, il-valutazzjoni tal-impatt għandha tidentifika l-arranġamenti ta’ monitoraġġ u ta’ evalwazzjoni meħtieġa matul l-implimentazzjoni tal-politika. 21. Għal dak li jirrigwarda l-faċilità SMEG, dan it-tip ta’ analiżi jagħmel parti mill-valutazzjoni tal-impatt tas-CIP. Il-valutazzjoni tal-impatt tas-CIP kien fiha t-taqsimiet mandatarji kollha u fil-fatt tixħet dawl fuq il-kunsiderazzjonijiet li sawwru t-tfassil tas-CIP u l-elementi prinċipali tiegħu bħall-faċilità SMEG. B’hekk, il-valutazzjoni tal-impatt tas-CIP tirrappreżenta titjib meta mqabbla mal-MAP, li għalih ma saret l-ebda analiżi bħal din. 22. Madankollu, ħafna partijiet mill-valutazzjoni tal-impatt tas-CIP ma fihomx biżżejjed dettall u kwantifikazzjoni. Pereżempju, l-analiżi tal-problema hija nieqsa minn kwalunkwe indikazzjoni tad-daqs tagħha u l-analiżi ta’ alternattivi tal-politika differenti hija bbażata biss fuq tqabbil kwalitattiv simplistiku mingħajr l-ebda kwantifikazzjoni tal-impatti probabbli. Għall-alternattiva miżmuma, ħlief għall-impatt fuq il-għadd ta’ impjiegi, il-Kummissjoni kkwantifikat prodotti mistennija [21] minflok l-impatt. META MQABBLA MAL-MAP, L-OBJETTIVI HUMA AKTAR PREĊIŻI, IŻDA GĦADHOM NIEQSA MINN ĊAREZZA U MIRI SPEĊIFIĊI 23. Objettivi SMART għandhom jiġu stabbiliti għal kwalunkwe attività tal-baġit [22]. L-objettivi jitqiesu bħala: speċifiċi jekk huma preċiżi u konkreti biżżejjed biex ma jkunux miftuħa għal interpretazzjonijiet li jvarjaw [23]; li jistgħu jitkejlu jekk il-prodott jista’ jitkejjel u għalhekk jista’ jiġi vvalutat kwalunkwe titjib; li jistgħu jitkejlu jekk ir-riżultati mistennija jistgħu jiġu prodotti b’mod realistiku bir-riżorsi disponibbli; relevanti jekk għandhom x’jaqsmu mal-ħtiġijiet u mal-objettivi strateġiċi; u f’waqthom jekk għandhom x’jaqsmu ma’ skadenza jew perjodu ta’ żmien [23]. 24. Minħabba l-istruttura pjuttost kumplessa tas-CIP (ara l-Anness I), l-istruttura ġerarkika tal-objettivi hija wkoll kumplessa. Erba’ objettivi globali huma stabbiliti fil-livell tal-programm ta’ qafas [24]. Fil-każ tal-EIP li jinkludi l-faċilità SMEG, l-objettivi immedjati [25] huma definiti fil-livell tal-programm speċifiku [26]. Għalkemm ma jiġi stabbilit l-ebda objettiv speċifiku fil-livell tal-istrumenti finanzjarji, l-artikolu 19.2 tad-Deċiżjoni CIP jiddeskrivi kull tieqa tal-faċilità SMEG b’mod li jixbah lil objettiv (ara l-Kaxxa 1). 25. L-objettivi huma relevanti, iżda huma speċifiċi biss, iddikjarati f’format li jista’ jitkejjel u f’waqthom fir-rigward tal-prodotti mistennija tal-faċilità. Il-mira kwantifikata li jintlaħqu 315750 SME tidher li tista’ tinkiseb b’mod raġonevoli (ara l-paragrafu 77). 26. Meta mqabbla mal-MAP, l-objettivi tal-faċilità SMEG kienu aktar preċiżi. Madankollu, huma definiti b’mod wiesa’ ħafna. Pereżempju, skont l-objettiv immedjat tal-EIP, is-self irid itejjeb "l-aċċess għall-finanzi għall-bidu u t-tkabbir ta’ SMEs". Dan l-objettiv jimplika sett wiesa’ ħafna ta’ SMEs immirati potenzjali peress li wieħed jista’ jirraġuna li kwalunkwe SME se tidħol għal kwalunkwe self sabiex ikun żgurat it-tkabbir ta’ kumpanija. Ukoll, il-kunċett ta’ innovazzjoni ġie interpretat b’mod wiesa’ [27]. KAXXA 1 OBJETTIVI RELEVANTI GĦALL-FAĊILITÀ SMEG Objettiv globali Li jrawwem il-kompetittività tal-intrapriżi, b’mod partikolari tal-SMEs. Objettiv immedjat Li jtejjeb l-aċċess għall-finanzi għall-bidu u t-tkabbir ta’ SMEs u investiment f’attivitajiet ta’ innovazzjoni. L-erba’ twieqi tas-SMEG It-tieqa tas-self – għandha tnaqqas id-diffikultajiet partikolari li l-SMEs iħabbtu wiċċhom magħhom biex ikollhom aċċess għall-finanzi jew minħabba r-riskju ogħla pperċepit li hu assoċjat ma’ investimenti f’ċerti attivitajiet marbuta mal-għarfien bħalma huma l-iżvilupp teknoloġiku, l-innovazzjoni u t-trasferiment tat-teknoloġija jew minħabba n-nuqqas ta’ biżżejjed kapital ta’ garanzija. It-tieqa tal-mikrokreditu – għandha tħeġġeġ l-istituzzjonijiet finanzjarji sabiex ikollhom irwol akbar fl-għoti ta’ self ta’ ammont iżgħar li normalment ikun jinvolvi spejjeż ta’ mmaniġġjar tal-unità li huma proporzjonament akbar għal dawk li jissellfu u m’għandhomx biżżejjed kapital ta’ garanzija. Barra minn garanziji jew kontrogaranziji, l-intermedjarji finanzjarji jistgħu jirċievu għotjiet sabiex itaffu ftit mill-ispejjeż amministrattivi kbar li jmorru mal-finanzjament ta’ mikrokreditu. It-tieqa tal-ekwitajiet u tal-kważi ekwitajiet – għandha tinkludi investimenti li jipprovdu l-finanzjament tal-kapital tal-bidu u/jew kapital fil-fażi ta’ bidu, kif ukoll tan-nofs sabiex jitnaqqsu d-diffikultajiet partikolari li SMEs iħabbtu wiċċhom magħhom minħabba l-istruttura finanzjarja dgħajfa tagħhom, u dawk b’riżultat ta’ trasferimenti tan-negozji. It-tieqa tal-konferma dokumentata [titolizzazzjoni] – se timmobilizza l-finanzjament addizzjonali tal-SMEs permezz ta’ dejn taħt arranġamenti xierqa ta’ qsim tar-riskju mal-istituzzjonijiet identifikati. Is-sostenn għal dawk it-tranżazzjonijiet se jsir disponibbli fuq impenn ta’ istituzzjonijiet minn fejn joriġina l-finanzjament li jagħtu parti sinifikanti tal-likwidità li jibqa’ mill-kapital mobilizzat għal self ġdid lil SMEs f’perjodu ta’ żmien raġonevoli. 27. Il-valutazzjoni tal-impatt tas-CIP tistabbilixxi mira ta’ prodott għall-għadd ta’ SMEs mistennija li jgawdu fi ħdan l-orizzont ta’ programm ta’ seba’ snin. Ma ġewx stabbiliti miri f’termini ta’ riżultati jew impatt (għal aktar dettalji, ara l-paragrafu 64). Fil-valutazzjoni tal-impatt ingħata għadd stmat ta’ impjiegi diretti miżmuma jew maħluqa fi ħdan ħames snin. Dan m’għandu x’jaqsam direttament ma’ ebda wieħed mill-objettivi, iżda jista’ jittieħed mill-istrateġija mġedda ta’ Lisbona. L-ISTABBILIMENT TAL-ISTRUTTURA TAL-ĠESTJONI TAL-FAĊILITÀ SMEG: ID-DELEGAZZJONI TAL-ĠESTJONI TA’ KULJUM LILL-FEI 28. Il-bażi ta’ delegazzjoni effiċjenti u effettiva hija l-qbil kuntrattwali li jagħti dettalji dwar id-dispożizzjonijiet għall-implimentazzjoni tal-kompiti fdati f’idejn il-korp speċjalizzat. Dan il-qbil kuntrattwali għandu partikolarment jagħti dettalji dwar l-obbligi tal-korp speċjalizzat u jinkludi l-arranġamenti xierqa kollha biex ikun żgurat li se jintlaħqu l-objettivi tal-politika [28]. 29. Il-FEI sistematikament żviluppa kompetenza fil-għoti ta’ prodotti ta’ inġinerija finanzjarja lill-SMEs fl-Ewropa. Intgħażel mill-Komunità Ewropea biex iħaddem il-ġestjoni ta’ kuljum tal-faċilità SMEG meta din bdiet fl-1998. L-użu tal-FEI taħt il-programmi multiannwali suċċessivi (il-G&E, il-MAP imbagħad is-CIP) jimmira li jiżgura l-kontinwità meħtieġa tal-ġestjoni tal-faċilità SMEG. 30. F’dan il-kuntest, il-Qorti eżaminat: jekk l-implimentazzjoni tal-faċilità SMEG kinitx qiegħda tiġi ppjanata b’mod effettiv biex jiġi evitat dewmien u biex jingħata sostenn bla waqfien lill-SMEs; u jekk il-qafas regolatorju [29] li jiddefinixxi s-servizzi li għandhom jingħataw mill-FEI jiżgurax ġestjoni effiċjenti u effettiva tal-faċilità. DEWMIEN FL-IPPJANAR TAL-FAĊILITÀ SMEG 31. Meta wieħed iqis li l-MAP kopra l-perjodu mill-2001 sal-2006 u li s-CIP ikopri l-perjodu mill-2007 sal-2013, il-bidu tal-operazzjonijiet taħt is-CIP kien imissu ġie ppjanat biex jippreżerva l-kontinwità tas-sostenn finanzjarju. L-FMA kien imissu kien fis-seħħ mill-anqas 11-il xahar (ara l-paragrafu 33) qabel il-bidu tas-CIP peress li dan kieku kien iħalli biżżejjed ħin għall-iffirmar tal-qbil ta’ garanzija bejn il-FEI u l-intermedjarji finanzjarji. 32. L-ewwel abbozz ta’ verżjoni tal-FMA taħt is-CIP kien iġib id-data ta’ Marzu 2006, iżda ma ġiex iffirmat qabel l- 20 ta’ Settembru 2007, kważi disa’ xhur wara l-bidu tas-CIP. Minn hemm ’il quddiem, għaddiet kważi sena sa ma ġie ffirmat l-ewwel qbil ta’ garanzija bejn il-FEI u intermedjarju finanzjarju [30] (ara l-Istampa 2). STAMPA 2 IL-PERJODU TA’ ŻMIEN TAL-BAŻI LEGALI TAL-MAP U TAS-CIP +++++ TIFF +++++ 33. Kien kważi 11-il xahar, il-perjodu medju minn meta intermedjarju jirċievi l-applikazzjoni għas-CIP sa meta l-ftehim jiġi ffirmat [31]. Barra minn hekk, il-perjodu ta’ żmien għall-proċess ta’ applikazzjoni tqies bħala mhux raġonevoli minn tmienja mill-21 li wieġbu għall-kwestjonarju tal-Qorti [32]. Dan id-dewmien fil-proċess ta’ għażla kien ikkawżat prinċipalment mill-ħtieġa li jiġu solvuti kwistjonijiet tekniċi mqajma mill-FEI qabel l-implimentazzjoni tal-faċilità SMEG, bħall-qbil fuq definizzjoni u l-kejl tal-addizzjonalità tal-garanziji ta’ self (ara l-paragrafu 84). Kollox ma’ kollox, din wasslet għal diskrepanza sinifikanti fiż-żmien fit-tranżizzjoni tal-programmi suċċessivi. SABIEX TIĠI PPREŻERVATA L-KONTINWITÀ TAS-SOSTENN ĠIET INTRODOTTA "KLAWŻOLA TA’ RETROATTIVITÀ" 34. Il-kontinwità tas-sostenn huwa importanti għall-intermedjarji finanzjarji peress li xi wħud mill-prodotti ta’ self speċifiku introdotti kienu mfassla skont il-ħtiġijiet tal-faċilità SMEG. L-interruzzjoni tas-sostenn tal-UE għandha mnejn tikkawża telf akbar lill-intermedjarji finanzjarji jekk il-prodott inżamm mingħajr il-garanzija tal-UE. 35. Il-"klawżola ta’ retroattività" ġiet introdotta bil-ħsieb li titnaqqas għall-aħħar id-diskrepanza fiż-żmien bejn iż-żewġ programmi suċċessivi u li tiġi ppreżervata l-kontinwità bejn il-programmi MAP u CIP. Din il-klawżola ppermettiet lill-intermedjarji finanzjarji jinkludu self b’mod retroattiv biex dawn ikunu sostnuti mill-faċilità li kienu daħlu fiha bejn tmiem il-perjodu ta’ disponibbiltà taħt il-MAP u d-data li fiha ġie ffirmat il-qbil ta’ garanzija tas-CIP. 36. Bħala riżultat ta’ dan, it-trattament ugwali tal-intermedjarji finanzjarji ma kienx żgurat peress li l-intermedjarji finanzjarji li kienu ħadu sehem fil-MAP gawdew trattament favurihom permezz tal-inklużjoni retroattiva ta’ self. Is-self seta’ jiġi inkluż b’mod retroattiv minn Settembru 2007, filwaqt li intermedjarji finanzjarji ġodda setgħu jinkludu biss is-self ladarba l-qbil ta’ garanzija tagħhom mal-FEI [33] kien ġie ffirmat. 37. Għalkemm il-klawżola ta’ retroattività tfasslet biex issolvi d-diskrepanza ta’ finanzjament tal-intermedjarji finanzjarji bejn il-MAP u s-CIP, ma setgħetx dejjem twaqqaf l-isfaxxar tas-sostenn mill-UE lill-SMEs. Dan kien il-każ għal tnejn mid-disa’ intermedjarji finanzjarji miżjura li għalihom il-perjodu ta’ disponibbiltà taħt il-MAP intemm qabel il-bidu tal-perjodu ta’ disponibbiltà tas-CIP (diskrepanza ta’ erba’ xhur). ĠIE STABBILIT QAFAS XIERAQ TA’ ĠESTJONI BIEX IĦADDEM IL-FAĊILITÀ SMEG 38. Il-faċilità SMEG taħdem taħt il-ġestjoni konġunta tal-Kummissjoni u tal-FEI [34]. Biex jiżguraw delegazzjoni b’suċċess, l-FMA u l-linji gwida operazzjonali relatati għandhom jinkludu: definizzjoni tal-azzjoni li għandha tiġi implimentata, bħall-objettivi speċifiċi għal kull tieqa (ara l-Kaxxa 1 għal deskrizzjoni tat-twieqi); l-istruttura tal-ġestjoni għall-implimentazzjoni tal-kompiti; u l-istabbiliment ta’ struttura adegwata ta’ onorarji għas-servizzi mogħtija mill-FEI. 39. L-Artikolu 3 tal-FMA jistipula l-kompiti li l-FEI għandu jimplimenta (ara l-Kaxxa 2): KAXXA 2 IL-KOMPITI PRINĊIPALI TAL-FEI GĦALL-ĠESTJONI TAL-FAĊILITÀ SMEG: L-identifikazzjoni, l-evalwazzjoni u l-għażla ta’ intermedjarji finanzjarji; Id-determinazzjoni tal-, u l-qbil mal-intermedjarji finanzjarji dwar in-natura u l-kundizzjonijiet fid-dettall tal-garanziji tal-UE; Id-deċiżjonijiet għall-impenn ta’ fondi; u L-eżekuzzjoni, il-ġestjoni u t-temma tal-garanziji tal-UE (inklużi r-rappurtar u l-monitoraġġ). 40. Għal kull tieqa tas-SMEG, ġew żviluppati linji gwida operazzjonali [35] b’dettalji dwar l-iskop speċifiku, l-għażla tal-intermedjarji, il-kriterji ta’ eliġibbiltà, il-garanzija tal-UE u l-modus operandi. Il-Kummissjoni ħarġet Gwida dwar l-Aċċess Imtejjeb għall-Finanzi fid- 29 ta’ Ottubru 2007 bħala suppliment għal dawn il-linji gwida operazzjonali, partikolarment id-dispożizzjonijiet tal-FMA dwar l-istabbiliment tal-parametri tal-qbil ta’ garanzija. 41. L-istruttura tal-ġestjoni stabbilita għall-faċilità SMEG kienet xierqa peress li tejbet il-linji gwida operazzjonali u d-dispożizzjonijiet l-oħra għall-implimentazzjoni tal-kompiti meta mqabbla ma’ dawk taħt il-MAP, peress li jkopru f’biżżejjed dettall il-kompiti kollha li għandhom jitwettqu. 42. L-onorarji li għandhom jitħallsu lill-FEI għandhom ikunu kkalkulati biex iqisu: il-prestazzjoni fl-ilħuq ta’ miri speċifiċi; it-tqassim ġeografiku fil-pajjiżi eliġibbli; u il-grad ta’ novità u kumplessità tal-istrument ta’ garanzija. 43. L-iskema tal-onorarji tal-FEI ttejbet taħt is-CIP meta mqabbla mal-MAP peress li: l-istruttura tal-onorarji nqasmet f’erba’ komponenti distintivi li jirriflettu aħjar il-volum tax-xogħol assoċjat għal kull kompitu; u l-intitolament tal-onorarji huwa kkawżat mill-ilħuq ta’ riżultati speċifiċi (ara t-Tabella 3). TABELLA 3 ĦARSA ĠENERALI LEJN L-ERBA’ ONORARJI TA’ INĊENTIV LI JIKKOSTITWIXXU R-REMUNERAZZJONI TAL-FEI Sors: L-Anness 13 tal-Ftehim Fiduċjarju u ta’ Ġestjoni. Tip ta’ onorarju ta’ inċentiv | Biex iħeġġeġ prinċipalment: | Onorarju tal-Bidu tan-Negozju | L-istabbiliment tal-programm fi ħdan 12-il xahar | Onorarju tal-Iffirmar | II-kopertura ġeografika wiesgħa tal-programm u l-użu ta’ twieqi speċifiċi | Onorarju tal-Implimentazzjoni | II-volum addizzjonali miksub u l-operazzjonijiet ta’ kuljum | Onorarju tal-Monitoraġġ | L-iżgurar ta’ ġestjoni finanzjarja tajba | 44. L-"onorarju tal-iffirmar" tal-FEI jagħti bonus speċifiku għal kopertura ġeografika wiesgħa ta’ intermedjarji. Barra minn hekk, jitħallsu onorarji biex jieħdu sehem intermedjarji f’pajjiżi li ma kinux koperti qabel u wkoll għal intermedjarji ġodda li ma ħadux sehem taħt il-programmi ta’ qabel. 45. Minkejja l-onorarju ta’ inċentiv għall-użu ta’ twieqi speċifiċi, it-twieqi tal-garanziji ta’ ekwitajiet u ta’ kważi ekwitajiet kif ukoll dawk tal-konferma dokumentata [titolizzazzjoni] ma kinux intużaw sal- 31 ta’ Diċembru 2009. Dan parzjalment minħabba l-kriżi finanzjarja li kellha impatt negattiv fuq is-suq tat-titolizzazzjoni kollu kemm hu. L-GĦAŻLA TA’ INTERMEDJARJI FINANZJARJI 46. Il-verifika vvalutat il-proċess ta’ għażla fir-rigward ta’ dan li ġej: jekk il-qafas li jiggwida lill-FEI dwar l-għażla ta’ intermedjarji finanzjarji kienx sħiħ u kienx jiżgura għażla ġusta u trasparenti; jekk il-parametri ta’ qbil li jidderminaw il-punt safejn l-UE tinterveni kinux ġew stabbiliti b’mod korrett; u jekk l-objettivi tal-politika kinux ġew konvertiti b’mod korrett fil-qbil ta’ garanzija. QAFAS TA’ GĦAŻLA MFASSAL SEW 47. Il-proċess ta’ evalwazzjoni għandu japplika standards komuni għall-evalwazzjoni ta’ intermedjarji finanzjarji, sabiex tiġi żgurata għażla ġusta, strutturata u trasparenti. Il-FEI u l-Kummissjoni għandhom joħolqu u japplikaw standards minimi għall-għażla ta’ intermedjarji potenzjali. 48. Il-Kummissjoni tat lill-FEI [36] is-setgħa li tagħżel l-intermedjarji permezz tal-applikazzjoni tal-kriterji u tal-proċess ta’ għażla deskritti fil-politiki ta’ garanzija relevanti [37]. Barra minn hekk il-politiki ta’ garanzija jiddikjaraw li l-intermedjarji għandhom jintgħażlu skont l-aqwa prattika. Fil-Kaxxa 3 tingħata ħarsa ġenerali lejn il-proċess ta’ għażla tas-SMEG imwettaq mill-FEI. 49. Waqt id-definizzjoni tal-qafas tal-ġestjoni tal-faċilità, fl-FMA ġew stabbiliti l-kriterji li ġejjin għall-għażla ta’ intermedjarji finanzjarji potenzjali [38]: il-qagħda finanzjarja u l-kapaċità operazzjonali tal-intermedjarju u l-abilità tiegħu li jġesti r-riskju u li jikkonforma mat-termini u mal-kundizzjonijiet tal-faċilità SMEG; jekk l-intermedjarju jiggarantixxi finanzjament permezz ta’ dejn u/jew mikrokreditu mogħti minn firxa wiesgħa ta’ selliefa lill-SMEs; il-kopertura ġeografika (it-tieqa tas-self biss); il-possibbiltà li jingħata mentoring u sostenn fin-negozju (it-tieqa tal-mikrokreditu biss); u l-aċċettazzjoni tal-kriterju ta’ Aċċess Imtejjeb għall-Finanzi (ara l-paragrafu 54). KAXXA 3 IL-PROĊESS TA’ GĦAŻLA TAL-FEI GĦALL-INTERMEDJARJI Analiżi tal-applikazzjonijiet tal-intermedjarji wara proċedura miftuħa għall-applikazzjonijiet Preselezzjoni tal-applikazzjonijiet – kontroll standardizzat fuq rekwiżiti formali Proċess ta’ diliġenza xierqa (li jinkludi l-istabbiliment ta’ parametri ta’ garanzija) Opinjoni indipendenti tad-Dipartiment tal-Ġestjoni tar-Riskji tal-FEI Valutazzjoni mid-Dipartiment tal-Konformità tal-FEI Approvazzjoni mill-Bord tad-Diretturi tal-FEI u mill-Kummissjoni Ewropea (Direttur ECFIN – L) 50. Il-Qorti tqis il-kriterji għall-għażla ta’ intermedjarji finanzjarji bħala konformi mal-prattiki f’istituzzjonijiet finanzjarji komparabbli. Madankollu, la l-Kummissjoni u lanqas il-FEI ma stabbilixxew standards ta’ punteġġ li magħhom l-applikazzjonijiet tal-intermedjarji setgħu kienu ġew ivvalutati, ikklassifikati u mqabbla skont il-grad ta’ konformità tagħhom ma’ dawk il-kriterji. In-nuqqas ta’ preċiżjoni dwar il-kriterji ta’ għażla ppermetta lill-FEI jeżerċita livell għoli ta’ diskrezzjoni fl-evalwazzjoni tal-applikazzjonijiet. M’HEMMX BIŻŻEJJED REKORDS BIEX JIĠĠUSTIFIKAW IL-PARAMETRI TAL-QBIL 51. Iż-żewġ parametri prinċipali tal-qbil ta’ garanziji huma l-volum ta’ referenza u r-rata ta’ limitu tal-garanziji. Il-volum ta’ referenza jirrappreżenta l-ammont ta’ garanziji jew ta’ finanzjament li l-intermedjarju jista’ jkun raġonevolment mistenni li jikseb fin-nuqqas tal-garanzija tal-UE [39]. Il-volum ta’ referenza sservi wkoll bħala bażi għall-komputazzjoni ta’ parametri ta’ qbil addizzjonali. Ir-rata ta’ limitu tal-garanziji [40] tirreferi għall-ammont massimu ta’ telf li għalih il-FEI huwa responsabbli taħt qbil ta’ garanzija. Iż-żewġ parametri huma fatturi prinċipali peress li se jiddeterminaw: jekk l-intervent tal-UE huwiex addizzjonali għal-livell eżistenti ta’ attività tal-iskema ta’ garanzija jew jekk sempliċiment jissostitwixxihx; u il-livell massimu ta’ esponiment baġitarju li l-UE mistennija li tiffaċċja skont qbil speċifiku. 52. Skont l-FMA u skont il-Gwida dwar Aċċess Imtejjeb għall-Finanzi, il-volumi, li jinkludu l-volum ta’ referenza, huma determinati abbażi tal-fehma professjonali tal-FEI, abbażi ta’ baġits ta’ qabel u rati ta’ telf jew tbassir (l-aktar għal skemi ta’ garanzija pubblika) u billi jitqiesu l-kundizzjonijiet tas-suq u l-evoluzzjoni tagħhom matul iż-żmien. 53. Instabu dgħufijiet fid-dokumentazzjoni tal-FEI dwar l-istabbiliment tal-parametri ta’ qbil, li jinkludu l-volum ta’ referenza u r-rata ta’ limitu. Hemm inkluża biss taqsira tar-riżultati tal-pass ta’ diliġenza xierqa f’talbet il-FEI għall-approvazzjoni tal-Bord tad-Diretturi. Fl-istabbiliment ta’ dawn il-parametri, il-FEI tieħu bħala bażi l-informazzjoni mogħtija mill-intermedjarju finanzjarju. Ma nstabet l-ebda evidenza li l-FEI kien ivverifika din l-informazzjoni. L-OBJETTIVI TAL-POLITIKA MHUX DEFINITI GĦAL KOLLOX FIL-QBIL TA’ GARANZIJI 54. Kull qbil ta’ garanzija għandu jikkontribwixxi għall-ilħuq tal-objettivi tal-politika billi jispeċifika eżatt dak li għandu jintlaħaq. L-impenji ġenerali applikabbli għal kull intermedjarju fil-qbil ta’ garanzija jinkludu prinċipji ta’ aċċess imtejjeb għall-finanzi. Dawn il-prinċipji ġejjin mill-objettivi usa’ deskritti fil-bażi legali [41] u fl-FMA u jirriflettu dawn l-objettivi b’mod xieraq. Il-Kaxxa 4 tippreżenta l-prinċipji applikabbli għat-tieqa tas-self. KAXXA 4 PRINĊIPJI TA’ AĊĊESS IMTEJJEB GĦALL-FINANZI SKONT IL-QBIL TA’ GARANZIJA (IT-TIEQA TAS-SELF) L-iskop ta’ dan il-qbil huwa l-għoti ta’ garanzija mill-FEl lill-intermedjarju biex ikopri parzjalment ir-riskju tal-portafoll tal-intermedjarju bil-ħsieb li: (i) jittejjeb l-aċċess tal-SMEs għall-finanzi; (ii) jitnaqqsu d-diffikultajiet partikolari li l-SMEs iħabbtu wiċċhom magħhom biex ikollhom aċċess għall-finanzi, jew minħabba r-riskju ogħla pperċeput li hu assoċjat ma’ investiment f’ċerti attivitajiet marbuta mal-għarfien bħalma huma l-iżvilupp teknoloġiku, l-innovazzjoni u t-trasferiment tat-teknoloġija, jew minħabba n-nuqqas ta’ biżżejjed kapital ta’ garanzija; u (iii) li jiġi stimulat il-ħolqien ta’ impjiegi billi jiġu sostnuti l-SMEs bit-tkabbir u bil-ħolqien ta’ impjiegi. 55. Minbarra dawn id-dispożizzjonijiet ġenerali, termini speċifiċi ta’ garanzija għall-intermedjarji finanzjarji jistgħu jinkludu aktar impenji kwalitattivi fir-rigward ta’ aċċess imtejjeb għall-finanzi. Madankollu, xi wħud mit-termini ta’ garanzija għall-intermedjarji huma inkonsistenti mal-objettivi tas-CIP jew jagħtu ftit li xejn gwida operazzjonali. Pereżempju: fir-rigward tan-nuqqas ta’ aspett ta’ kapital ta’ garanzija nstab li għal intermedjarju wieħed minbarra li jikkonforma ma’ kwalunkwe dispożizzjoni relevanti ta’ dan il-qbil l-intermedjarju għandu jimpenja ruħu biex jeħtieġ livell baxx ta’ kapital ta’ garanzija għal dak li għandu x’jaqsam ma’ tranżazzjonijiet li għandhom x’jaqsmu mal-intermedjarju. F’dan il-każ it-termini speċifiċi tal-qbil jikkonvertu l-kundizzjonijiet ġenerali li għandhom x’jaqsmu man-nuqqas ta’ kapital ta’ garanzija f’rekwiżiti ta’ kapital ta’ garanzija. Madankollu, dan jippermetti de facto li l-SMEs kollha jgawdu mir-rekwiżiti mnaqqsa ta’ kapital ta’ garanzija u ma jiżgurax li l-SMEs biss effettivament ikunu nieqsa minn kapital ta’ garanzija, u b’hekk ma jkunux jistgħu jissellfu skont it-termini kummerċjali tas-soltu, igawdu mill-faċilità; u it-termini speċifiċi tal-qbil iħallu diskrezzjoni wiesgħa fil-kwistjoni ta’ interpretazzjoni tal-innovazzjoni. L-istess qbil ta’ garanzija ddikjara, mingħajr ma ngħatat l-ebda spjegazzjoni oħra, li l-intermedjarju għandu jimpenja ruħu li jidħol għal tranżazzjonijiet intermedjarji ma’ SMEs li nħolqu reċentement jew SMEs involuti fi proġetti innovattivi. IL-MONITORAĠĠ U R-RAPPURTAR TAL-PRESTAZZJONI 56. Monitoraġġ u rappurtar effettivi jeħtieġu informazzjoni relevanti, affidabbli u f’waqtha dwar l-istatus tal-implimentazzjoni tal-politika u l-punt safejn qegħdin jintlaħqu l-objettivi tal-politika. 57. Il-monitoraġġ tal-prestazzjoni tal-faċilità SMEG jitwettaq kemm mill-Kummissjoni kif ukoll mill-FEI (ara l-Anness II). L-informazzjoni tgħaddi mill-SMEs (jiġifieri l-benefiċjarji finali) permezz ta’ saff wieħed jew aktar (fil-każ ta’ kogaranziji jew kontrogaranziji) ta’ intermedjarji finanzjarji lill-FEI u fl-aħħar lill-Kummissjoni. L-intermedjarji finanzjarji jirrappurtaw lill-FEI fuq bażi ta’ kull tliet xhur dwar il-faċilità SMEG. Abbażi ta’ din l-informazzjoni, il-FEI iħejji rapporti konsolidati kull tliet xhur għall-Kummissjoni, li mbagħad tuża dawn ir-rapporti għar-rapporti ta’ implimentazzjoni annwali dwar l-EIP u dwar is-CIP. 58. Il-Qorti eżaminat l-aspetti segwenti tal-monitoraġġ u tar-rappurtar tal-prestazzjoni: jekk il-Kummissjoni stabbilitx sett ibbilanċjat ta’ indikaturi tal-prestazzjoni biex jitkejjel b’mod affidabbli l-istatus tal-implimentazzjoni tal-politika; u jekk ir-rekwiżiti tar-rappurtar humiex ċari u raġonevoli. ĠEW STABBILITI INDIKATURI TAL-PRESTAZZJONI, IŻDA DAWN GĦANDHOM IKUNU AKTAR STABBLI U BBILANĊJATI 59. Il-prerekwiżit għal monitoraġġ effettiv (jiġifieri għall-kejl tal-progress tal-implimentazzjoni tal-faċilità SMEG) huwa d-definizzjoni ta’ sett ta’ indikaturi ċari u miri assoċjati. L-indikaturi għandhom ikunu relattivament stabbli sabiex bidliet matul iż-żmien jistgħu jkunu osservati u mqabbla. 60. L-indikaturi tal-prestazzjoni għas-SMEG għandhom jikkontribwixxu għal valutazzjoni tal-ilħuq tal-objettivi speċifiċi tal-programm kif stabbilit fil-bażi legali u fl-objettivi globali tal-politika tal-Unjoni Ewropea li minnhom ittieħdu dawn l-objettivi. 61. Għas-SMEG il-Kummissjoni stabbilixxiet sitt indikaturi (ara t-Tabella 4). 62. Mill-erba’ indikaturi (in-numri 2, 3, 5, u 6) inklużi fl-evalwazzjoni ex-ante u fil-Programm tax-Xogħol tal-EIP għall-2009, tnejn biss ġew miġjuba ’l quddiem (in-numri 2 u 3) għar-Rapport ta’ Implimentazzjoni tal-EIP tal-Kummissjoni. Fil-Programm tax-Xogħol tal-EIP għall-2010, twaqqgħu żewġ indikaturi tal-bidu (in-numri 5 u 6) u ġew miżjuda żewġ indikaturi ġodda (in-numri 1 u 4). Dawn il-bidliet, li saru fl-2010, kienu reazzjoni għal studju dwar l-evalwazzjoni tal-indikaturi [42]. TABELLA 4 L-INDIKATURI SMEG STABBILITI MILL-KUMMISSJONI | L-indikaturi SMEG | L-indikaturi previsti fil-valutazzjoni tal-impatt ex-ante [1002] | L-indikaturi fil-Programm tax-Xogħol tal-EIP għall-2009 | L-indikaturi rrappurtati fir-Rapport ta’ Implimentazzjoni tal-EIP għall-2009 | L-indikaturi fil-Programm tax-Xogħol tal-EIP għall-2010 | It-tip ta’ indikatur | 1 | Il-garanzija tal-impenn tal-KE lejn il-finanzjament permezz ta’ dejn u l-finanzjament totali | n/a | n/a | EUR 111,8 miljun (ammont ta’ limitu) li jiggarantixxu volum ta’ self attwali ta’ EUR 2771 | Iva, iżda l-ebda valur immirat ma ġie assenjat | Prodott | 2 | L-għadd ta’ impjiegi maħluqa jew miżmuma fl-SMEs li rċevew finanzjament ġdid | 315750 [1003] | Iva, iżda l-ebda valur immirat ma ġie assenjat | L-għadd ta’ impjegati fid-data tal-inklużjoni: 151475 | Iva, iżda l-ebda valur immirat ma ġie assenjat | Impatt | 3 | L-għadd ta’ SMEs li rċevew finanzjament ġdid | 315750 | Iva, iżda l-ebda valur immirat ma ġie assenjat | 47791 | Iva, iżda l-ebda valur immirat ma ġie assenjat | Prodott | 4 | L-għadd ta’ SMEs sostnuti, ikklassifikat skont is-settur ta’ attività | n/a | n/a | n/a [1004] | Iva, iżda l-ebda valur immirat ma ġie assenjat | Prodott | 5 | Il-bidla fil-volum ta’ finanzjament tal-investiment | Iva, iżda l-ebda valur immirat ma ġie assenjat | Iva, iżda l-ebda valur immirat ma ġie assenjat | Mhux rappurtat | n/a | Riżultat | 6 | It-total tad-diżborż nett | Iva, iżda l-ebda valur immirat ma ġie assenjat | Iva, iżda l-ebda valur immirat ma ġie assenjat | Mhux irrappurtat | n/a | Prodott | 63. Fl-evalwazzjoni ex-ante żewġ indikaturi biss (in-numri 2 u 3) kellhom valuri mmirati assenjati lilhom. Il-Programmi tax-Xogħol tal-EIP għall-2009 u l-2010 ma stabbilixxewx miri biex jintlaħqu mill-indikaturi fil-perjodu rispettiv. Fin-nuqqas ta’ valuri mmirati, huwa diffiċli li wieħed jivvaluta jekk il-programm huwiex qiegħed jiżviluppa kif mistenni. 64. Għalkemm il-Kummissjoni ppruvat toħloq sett ibbilanċjat ta’ indikaturi li jistgħu jitkejlu, li jinkludu indikaturi tal-prodott, tal-impatt u tar-riżultat, l-uniku indikatur tar-riżultat (in-numru 5) ma ġiex miġjub ’il quddiem u fl-aħħar twaqqa’ mill-Kummissjoni. L-uniku indikatur tal-impatt (in-numru 2) huwa problematiku (ara l-paragrafi 67 u 68) u l-indikaturi kollha li kien fadal huma indikaturi tal-prodott. B’hekk, l-indikaturi saru aktar strument ta’ ġestjoni operazzjonali milli indikatur biex ikejjel l-impatt u s-suċċess tal-programm. Huwa diffiċli li jinkiseb il-bilanċ it-tajjeb bejn il-ġbir tad-data b’mod ekonomiku u l-monitoraġġ tal-prestazzjoni b’mod effettiv. L-evalwaturi tal-indikaturi tal-EIP issuġġerew sett ta’ indikaturi bbilanċjati li jinkludu metodi għall-ġbir ta’ data u twaqqit [43]. 65. Jekk għandhom jinkisbu konklużjonijiet bis-sens rigward il-kisbiet tal-programm SMEG, huwa essenzjali li d-data tal-monitoraġġ mogħti mill-intermedjarji finanzjarji għandha tkun affidabbli, jiġifieri preċiża u sħiħa. 66. L-intermedjarji finanzjarji miżjura mill-Qorti kollha kemm huma kienu stabbilixxew proċeduri għall-ġbir tad-data meħtieġa għar-rappurtar lill-FEI. Il-kwalità tal-proċessi tar-rappurtar fil-livell tal-intermedjarju hija ċċekkjata matul iż-żjarat ta’ monitoraġġ fuq il-post mill-FEI. 67. Il-ġbir tad-data li għandha x’taqsam mal-indikatur tal-"għadd ta’ impjiegi maħluqa" jippreżenta diffikultajiet għal xi intermedjarji finanzjarji. F’xi pajjiżi d-data tinkiseb minn istituzzjonijiet tal-gvern [44], xi intermedjarji finanzjarji ġabruhom fuq bażi ta’ kampjuni [45], oħrajn għamlu kalkoli bl-użu ta’ valuri mistennija [46] jew inkella l-intermedjarji finanzjarji ma aġġornawx id-data tal-impjiegi kull sena peress li kien ikun wisq ta’ piż [47]. Peress li l-kwalità tad-data tal-impjiegi tvarja minn pajjiż għal ieħor, meta jingħaddu jitqajjem tħassib dwar l-affidabbiltà tal-valur tal-indikatur rigward l-għadd ta’ impjiegi maħluqa (in-numru 2). 68. Problema oħra b’dan l-indikatur hija li l-valuri huma meħuda mill-għadd ta’ persuni impjegati mill-SMEs sostnuti, li mhuwiex ekwivalenti għall-għadd ta’ impjiegi maħluqa jew miżmuma għand SMEs li rċevew finanzjament ġdid. Il-finanzjament il-ġdid li SME tirċievi mhuwiex l-uniku fattur li jwassal għaż-żamma jew għall-ħolqien ta’ impjiegi. M’hemm ebda analiżi ta’ kif is-self garantit ikkontribwixxa għaż-żamma jew għall-ħolqien ta’ impjiegi. IR-RAPPURTAR TAR-REKWIŻITI HUMA ĊARI U RAĠONEVOLI U XI INTERMEDJARJI FINANZJARJI BISS IQISUHOM BĦALA PIŻ 69. L-intermedjarji finanzjarji għandu jkollhom rekwiżiti ċari tar-rappurtar sabiex tinġabar id-data għall-monitoraġġ u għar-rappurtar dwar il-programm SMEG. Il-ħin u r-riżorsi meħtieġa għall-kisba tal-informazzjoni meħtieġa għall-indikaturi m’għandhomx joħolqu piż amministrattiv bla meħtieġ. 70. L-intermedjarji finanzjarji huma meħtieġa jiġbru data varja dwar l-SMEs sostnuti u jirrappurtaw lill-FEI fuq bażi regolari (ara l-Anness III). Ir-rekwiżiti tar-rappurtar huma elenkati fil-qbil ta’ garanzija bejn il-FEI u l-intermedjarju finanzjarju. Għal din il-fini, inħarġu linji gwida ċari [48] mill-FEI lill-intermedjarji finanzjarji rigward kif għandha ssir il-kompilazzjoni tad-data mitluba. Din id-dikjarazzjoni hija korroborata mill-fatt li 88 % mill-intermedjarji finanzjarji qablu li l-istruzzjonijiet operazzjonali mogħtija mill-FEI kienu ċari [49]. Barra minn hekk, 98 % mill-intermedjarji finanzjarji ddikjaraw li l-FEI huwa dejjem lest jagħti aktar informazzjoni biex jiċċara kwistjonijiet operazzjonali [50]. 71. Ir-riżultati tal-kwestjonarju tal-Qorti wrew ukoll li 20 % biss mill-intermedjarji finanzjarji li ħadu sehem taħt is-CIP u/jew il-MAP isibu r-rekwiżiti tar-rappurtar mhux raġonevoli [51]. 72. F’każijiet fejn il-ġbir ta’ data permezz ta’ intermedjarji finanzjarji jippreżenta ħafna diffikultajiet (pereżempju, id-data tal-impjiegi), metodi alternattivi ta’ ġbir ta’ informazzjoni setgħu jkunu aktar xierqa. Iż-żewġ rapporti, "Evaluation of the Indicators of the EIP" (L-Evalwazzjoni tal-Indikaturi tal-EIP) u l-"Interim evaluation of the EIP" (L-Evalwazzjoni interim tal-EIP), it-tnejn li huma ssuġġerew l-użu ta’ stħarriġ fil-kuntest ta’ evalwazzjoni. IL-KISBIET TAL-FAĊILITÀ SMEG 73. Din it-taqsima tiddeskrivi l-prodotti mwassla mill-faċilità SMEG. Il-prodotti huma analizzati b’relazzjoni mal-objettivi tal-faċilità. Barra minn hekk, il-valur miżjud Ewropew tal-faċilità huwa eżaminat, partikolarment jekk l-objettivi tal-faċilità jintlaħqux aħjar permezz ta’ implimentazzjoni fil-livell tal-Komunità milli fil-livell nazzjonali jew reġjonali. IL-PRODOTTI TAL-FAĊILITÀ SMEG 74. L-istrumenti finanzjarji tas-CIP għandhom itejbu "l-aċċess għall-finanzi għall-bidu u t-tkabbir ta’ SMEs u investiment f’attivitajiet ta’ innovazzjoni [52]". B’mod aktar speċifiku, il-faċilità SMEG taħt is-CIP tfittex li: tilħaq 315750 SME [53]; tiggarantixxi self li jiffinanzja investimenti innovattivi tal-SMEs [54] jew li jingħata lil SMEs li m’għandhomx biżżejjed kapital ta’ garanzija; u għalhekk ittejjeb l-aċċess għall-finanzi meta s-suq ifalli. 75. L-analiżi li ġejja kienet ibbażata fuq reviżjoni tal-kampjun tas-self magħżul mill-Qorti [55]. Rigward investimenti f’ċerti attivitajiet li għandhom x’jaqsmu mal-għarfien bħall-iżvilupp teknoloġiku, l-innovazzjoni u t-trasferiment tat-teknoloġija, issir referenza għall-Manwal ta’ Oslo tal-OECD għall-kejl ta’ attivitajiet xjentifiċi u teknoloġiċi [56]. TISTA TINKISEB IL-MIRA ĠENERALI LI JINTLAĦQU 315750 SME 76. L-intermedjarji finanzjarji miżjura kollha kemm huma mmiraw biċ-ċar lejn l-SMEs u kollha kemm huma kellhom proċeduri fis-seħħ biex jivverifikaw l-istatus tal-SME ta’ min kien qiegħed jissellef. 77. Għal dak li jirrigwarda l-mira ġenerali li jintlaħqu 315750 SME [57], il-Kummissjoni u l-FEI għamlu sforz b’suċċess biex jegħlbu l-konsegwenzi tad-dewmien tal-bidu (ara l-paragrafu 32) billi kkonċentraw fuq l-intermedjarji finanzjarji akbar. Fit-tliet snin mindu s-CIP daħal fis-seħħ, il-FEI ffirma 25 ftehim ma’ 21 intermedjarju finanzjarju (ara t-Tabella 2). Fi tmiem l-2009, it-total tal-ammont tal-limitu tal-garanziji [58] ta’ dan il-qbil ta’ garanzija kien ta’ EUR 191,1 miljun, li jirrappreżenta 37,5 % tal-baġit ġenerali għall-faċilità SMEG. L-intermedjarji kienu taw self lil kważi 59000 SME, li jirrappreżentaw 19 % tal-għadd immirat ta’ SMEs. Meta jitqiesu r-riżultati mill-MAP, il-qbil ta’ garanzija ffirmati jilħqu aktar minn nofs il-għadd immirat ta’ SMEs (57,4 %) jekk jintlaħaq l-ammont tal-portafoll massimu għall kull wieħed minn dan il-qbil [59] (ara l-Istampa 3). Għalhekk, il-progress fl-implimentazzjoni huwa biżżejjed biex wieħed jistenna li tinkiseb il-mira ġenerali li jintlaħqu 315750 SME. STAMPA 3 IL-PRODOTTI TAL-FAĊILITÀ SMEG TAĦT IS-CIP FI TMIEM L-2009 +++++ TIFF +++++ 1 Ikkalkulat mill-Qorti bis-suppożizzjoni li jintlaħqu l-istess spejjeż medji lill-baġit tal-UE għall-ilħuq ta’ SME waħda bħalma ġara fil-programm MAP (EUR 1055) u li jintlaħaq l-istess ammont ta’ portafoll massimu għall-qbil ta’ garanzija eżistenti kollha. Sors: Il-Qorti Ewropea tal-Awdituri. IL-FAĊILITÀ TILĦAQ L-SMES NIEQSA MINN KAPITAL TA’ GARANZIJA; IL-PROĠETTI INNOVATTIVI HUMA SKARSI 78. Il-faċilità SMEG hija mfassla biex ittejjeb l-aċċess għall-finanzjament permezz tad-dejn għal SMEs li għandhom proġetti vijabbli iżda li ma jirnexxilhomx jiksbu self mingħand selliefa kummerċjali. Din is-sitwazzjoni tista’ tinħoloq jekk SME m’għandhiex biżżejjed kapital ta’ garanzija biex tissodisfa r-rekwiżiti ta’ sellief kummerċjali. Inkella l-SME, jista’ jiċċaħdilha l-aċċess għal finanzjament tas-self jekk is-selliefa kummerċjali mhumiex f’pożizzjoni jistmaw il-vijabbiltà tal-propożizzjoni tan-negozju, bħalma jista’ jkun il-każ għal investimenti innovattivi. Aktar ma l-investment ikun ta’ novità, anqas huwa probabbli li jingħata self. 79. Abbażi tat-tweġibiet għall-kwestjonarju tal-Qorti, l-intermedjarji finanzjarji tas-CIP immiraw li jilħqu primarjament SMEs mingħajr biżżejjed kapital ta’ garanzija, it-tieni nett mikrointrapriżi u mbagħad negozji li għadhom jibdew. L-SMEs innovattivi jirrappreżentaw il-kategorija li hija l-inqas immirata. Filwaqt li 90 % mill-intermedjarji qablu mad-dikjarazzjoni li l-prodott tagħhom garantit mis-CIP kien immirat lejn klijenti li ma kellhomx biżżejjed kapital ta’ garanzija, nofs l-intermedjarji biss bejn wieħed u ieħor qablu mad-dikjarazzjoni li l-prodott tagħhom garantit mis-CIP kien immirat lejn SMEs innovattivi (ara l-Istampa 4). STAMPA 4 STĦARRIĠ TAL-INTERMEDJARJI FINANZJARJI — L-SMES IMMIRATI MILL-PRODOTT TA’ GARANZIJA/SELF +++++ TIFF +++++ L-intermedjarji finanzjarji tas-CIP kellhom jindikaw fuq skala ta’ 5 punti l-livell ta’ kemm qablu ma’ dawn l-erba’ dikjarazzjonijiet. Il-perċentwal fil-grafika jindika l-porzjon ta’ dawk li wieġbu bħala li jew qablu jew inkella li qablu ħafna mad-dikjarazzjoni. L-għadd ta’ tweġibiet mogħtija lil kull waħda minn dawn il-mistoqsijiet kien ivarja kemxejn bejn 28 u 30 minn 31 intermedjarju finanzjarju li jew kienu qegħdin jieħdu sehem jew inkella li kellhom il-ħsieb li jieħdu sehem fis-CIP. Sors: Il-kwestjonarju tal-QEA lill-intermedjarji finanzjarji. 80. L-analiżi tal-kampjun tas-self juri li l-SMEs neqsin minn kapital ta’ garanzija gawdew aktar ta’ spiss milli SMEs li kienu qegħdin iwettqu investimenti innovattivi. Mill-181 self fil-kampjun, 77 self (43 %) ingħata lil SMEs li ma kellhomx biżżejjed kapital ta’ garanzija biex ikollhom aċċess għall-finanzi permezz ta’ self kummerċjali eżistenti. 22 self (12 %) biss intuża għall-finanzjament ta’ proġetti li kellhom aspetti innovattivi (ara t-Tabella 5). 81. Għalkemm l-investimenti innovattivi kienu rari, il-kampjun tas-self kien jinkludi xi investimenti innovattivi ħafna. Nofs il-proġetti innovattivi (11 minn 22) ġew ivvalutati bħala tipi ta’ innovazzjoni li kienu ġodda fis-suq jew ġodda fid-dinja. Dawn il-proġetti mmiraw lejn il-ħolqien ta’ prodotti ġodda jew imtejba b’mod sinifikanti, proċessi ta’ produzzjoni jew metodi ta’ twassil li kienu ġodda għall-anqas għas-suq operattiv tal-intrapriża. Għal eżempju ta’ investiment bħal dan, ara l-Kaxxa 5. L-investimenti innovattivi li kien għad fadal setgħu jkunu deskritti bħala novità għall-intrapriża inkwistjoni biss, u kienu diġà qegħdin jiġu implimentati minn kumpaniji oħrajn li kienu qegħdin jikkompetu direttament ma’ min kien qiegħed jissellef. TABELLA 5 IR-RIŻULTATI TAL-ANALIŻI TAS-SELF F’TERMINI TAL-GĦADD TAS-SELF U L-PERĊENTWAL TAD-DAQS TAL-KAMPJUN Sors: Il-Qorti Ewropea tal-Awdituri. | SMEs li m’għandhomx biżżejjed kapital ta’ garanzija [1005] | SMEs b’biżżejjed kapital ta’ garanzija | Nuqqas ta’ kapital ta’ garanzija mhux muri | Total | Self użat għall-finanzjament ta’ investimenti innovattivi | 7 | 12 | 3 | 22 | 4 % | 7 % | 2 % | 12 % | Self użat għall-finanzjament ta’ proġetti mingħajr element innovattiv | 70 | 69 | 20 | 159 | 39 % | 38 % | 11 % | 88 % | Total | 77 | 81 | 23 | 181 | 43 % | 45 % | 13 % | 100 % | 82. Madankollu, għal 23 self ma setgħet issir l-ebda valutazzjoni dwar in-nuqqas irrappurtat ta’ kapital ta’ garanzija minħabba n-nuqqas ta’ informazzjoni għand l-intermedjarji finanzjarji. L- INTERMEDJARJI FINANZJARJI JISTINKAW GĦAL VOLUMI TA’ SELF ADDIZZJONALI, IŻDA SETGĦET INGĦATAT AKTAR ATTENZJONI GĦAT-TELF NETT FIL-BENESSRI EKONOMIKA, IKKAWŻAT MILL-PROGRAMM 83. Fl-iskemi ta’ garanzija, jinħoloq telf nett fil-benessri ekonomika, ikkawżat mill-programm, jekk min jissellef ikun kiseb is-self minn selliefa kummerċjali mingħajr sostenn pubbliku. F’sitwazzjonijiet bħal dawn, l-effetti, bħall-ħolqien ta’ impjiegi, attività ekonomika jew ta’ innovazzjoni, ikunu twettqu xorta waħda. Skemi ta’ garanzija sostnuti pubblikament huma l-aktar effettivi meta l-investiment iffinanzjat ma jkunx twettaq b’mod ieħor, u l-effetti mixtieqa ma jkunux twettqu. 84. Biex tiżgura li l-faċilità SMEG tagħti aċċess addizzjonali għall-finanzi għall-SMEs, il-Kummissjoni żviluppat Gwida dwar l-Aċċess Imtejjeb għall-Finanzi. Din għandha l-għan li tiżgura li l-intermedjarju finanzjarju jista’ juża l-garanzija tal-portafoll biss wara li l-volum ta’ self proprju jaqbeż il-volum ta’ self li l-intermedjarju jkun kiseb mingħajr il-garanzija. Dan il-kunċett ta’ addizzjonalità huwa ħafif biex jintuża u jista’ jiddaħħal b’mod faċli fil-qbil ta’ garanzija. KAXXA 5 EŻEMPJU TA’ PRODOTT INNOVATTIV L-intraprenditur ma kellux biżżejjed kapital ta’ garanzija biex jikseb self kummerċjali normali ta’ EUR 40000. Madankollu, fl-impjieg tiegħu preċedenti bħala riċerkatur huwa kien kiseb għarfien sinifikanti dwar il-produzzjoni tal-ħall. Għalhekk, huwa uża s-self garantit biex jibda kumpanija li tipproduċi ħall ta’ kwalità għolja. Il-proċess ta’ produzzjoni uża batterji kkoltivati b’mod speċifiku, li għamlu l-proċess ta’ fermentazzjoni aktar stabbli. Il-ħall li rriżulta kellu togħma aħjar u kontenut ogħla taz-zokkor — kwalitajiet apprezzati mill-konsumaturi. Is-suq operattiv tal-kumpanija kien reġjonali u għalhekk ma kien hemm ebda kompetitur ieħor li kien qiegħed juża l-istess proċess ta’ produzzjoni. 85. Madankollu, l-addizzjonalità ma tiżgurax li l-volum addizzjonali fil-livell tal-intermedjarju finanzjarju huwa wkoll addizzjonali fil-livell tal-ekonomija. Fil-kuntest tal-faċilità SMEG, jitqies li jinħoloq telf nett fil-benessri ekonomika, ikkawżat mill-programm, jekk jingħataw garanziji għal self lil SMEs b’biżżejjed kapital ta’ garanzija u mingħajr investimenti innovattivi. Madankollu, waqt li tingħata għajnuna fuq bażi ta’ portafoll, ċertu livell ta’ telf nett fil-benessri ekonomika, ikkawżat mill-programm, huwa inevitabbli. L-analiżi tas-self wera telf nett fil-benessri ekonomika, ikkawżat mill-programm, f’aktar minn terz tas-self fil-kampjun (38 %, 69 minn 181, ara t-Tabella 5). Jekk l-affarijiet l-oħra jibqgħu l-istess, dawn li ssellfu setgħu kisbu s-self minn selliefa kummerċjali mingħajr il-garanzija tal-SMEs. Stħarriġ ta’ min issellef taħt il-MAP, imwettaq mill-evalwatur interim, wera livell simili ta’ telf nett fil-benessri ekonomika, ikkawżat mill-programm [60]. IL-KUNDIZZJONIJIET SPEĊIFIĊI TA’ SELF 86. Kull qbil ta’ garanzija bejn il-FEI u l-intermedjarju finanzjarju fih klawżola standard li telenka l-prinċipji ta’ aċċess imtejjeb għall-finanzi (ara l-paragrafu 54) għall-benefiċċju tal-SMEs li m’għandhomx kapital ta’ garanzija jew investimenti innovattivi. Mhux dejjem hemm indikazzjoni ċara ta’ kif l-intermedjarju finanzjarju bi ħsiebu jimmira lejhom. Xi intermedjarji finanzjarji użaw kundizzjonijiet speċifiċi ta’ self biex jiġbdu SMEs bħal dawn, u b’hekk jitnaqqas it-telf nett fil-benessri ekonomika, ikkawżat mill-programm (ara l-Kaxxa 6). KAXXA 6 IL-KUNDIZZJONIJIET TA’ SELF BIEX JIĠBDU JEW SMES INNOVATTIVI JEW INKELLA SMES LI M’GĦANDHOMX BIŻŻEJJED KAPITAL TA’ GARANZIJA Is-self garantit jista’ jingħata biss lil negozji li għadhom jibdew u lil SMEs maħluqa reċentement Livell massimu fuq l-ammont ta’ self Għoti ta’ benefiċċji mhux fil-għamla ta’ flus lill-SMEs [61] sabiex is-self garantit ma jkunx irħas mis-self mhux garantit Rati ogħla ta’ garanzija għal investimenti li huma jew innovattivi jew inkella jikkostitwixxu novità sa ċertu punt 87. Filwaqt li l-ewwel tliet kundizzjonijiet ta’ self se jwasslu għal preferenza awtomatika għal dawk li jissellfu li huma nieqsa minn kapital ta’ garanzija, l-aħħar kundizzjoni x’aktarx se żżid l-interess ta’ SMEs innovattivi. In-nuqqas relattiv ta’ kundizzjonijiet ta’ self immirati lejn SMEs innovattivi jista’ jispjega l-għadd żgħir ta’ investimenti innovattivi misjub fil-kampjun (ara t-Tabella 5). IL-VALUR MIŻJUD EWROPEW 88. Peress li l-oqsma kollha koperti mis-CIP huma r-responsabbiltà maqsuma tal-Istati Membri u tal-Komunità [62], il-faċilità SMEG trid tirrispetta wkoll il-prinċipju ta’ sussidjarità stipulatata fl-Artikolu 5 tat-Trattat. Azzjonijiet tal-UE li ma jaqgħux fi ħdan il-kompetenza esklussiva tal-Unjoni, bħall-faċilità SMEG, għandhom isiru biss jekk, u sakemm, l-objettivi tal-azzjoni proposta ma jistgħux jintlaħqu biżżejjed mill-Istati Membri, iżda jistgħu pjuttost, jew minħabba l-iskala jew inkella minħabba l-effetti tal-azzjoni proposta, jintlaħqu aħjar fil-livell tal-UE. 89. Il-kunċett ta’ sussidjarità huwa mtenni fi premessa li tippreċedi d-deċiżjoni CIP [63], fil-proposta CIP [64] u fl-valutazzjoni tal-impatt tas-CIP [65]. Essenzjalment, l-argumenti użati mill-Kummissjoni favur id-dimensjoni tal-UE tal-istrumenti finanzjarji jistgħu jiġu ggruppati taħt żewġ intestaturi: l-iżgurar tal-koerenza fl-implimentazzjoni; u in-natura globali tal-kompetizzjoni u l-innovazzjoni. IL-FAĊILITÀ SMEG JISTA’ JKOLLHA BENEFIĊĊJI MDAQQSA GĦAL INTERMEDJARJU MHUX FIL-GĦAMLA TA’ FLUS; MADANKOLLU MA JSIRUX SFORZI B’MOD ATTIV BIEX TINKISEB IL-KONSISTENZA TAL-IMPLIMENTAZZJONI 90. Fid-dokumenti ta’ tħejjija tagħha tas-CIP, il-Kummissjoni ġabet l-argument li d-dimensjoni Ewropea kieku tiżgura t-tixrid tal-prattika tajba fit-twassil ta’ strumenti finanzjarji, li jinkludu l-faċilità SMEG. Għalkemm miżuri simili jeżistu f’xi Stati Membri, l-intervent tal-Komunità se jikkontribwixxi għall-konsistenza tal-implimentazzjoni. 91. Instabu bosta każijiet li fihom kien kruċjali l-finanzjament mill-baġit tal-UE, mhux biss bħala kopertura parzjali tat-telf ta’ kreditu, iżda wkoll għaliex ippermetta lill-intermedjarju jipprova jsib xi ħaġa ġdida. F’żewġ okkażjonijiet il-faċilità SMEG għenet fl-iżvilupp ta’ prodotti ta’ garanzija jew ta’ self li kienu ġodda għall-intermedjarju. Għal wieħed minnhom, kellhom isiru sforzi multipli sakemm il-prodott kiseb biżżejjed rikonoxxenza mill-banek selliefa u mill-klijenti. Wieħed jista’ jassumi li l-prodott ma kienx jiġi żviluppat li kieku l-FEI u l-Kummissjoni ma kinux ikkollaboraw b’mod ripetut ma’ dak l-intermedjarju. Barra dan, il-kooperazzjoni mal-istituzzjonijiet tal-UE tista’ tgħin lill-intermedjarji finanzjarji privati iżgħar speċjalment biex jiksbu rikonoxximent fost il-banek selliefa u/jew il-klijenti tagħhom. 92. Dan huwa korroborat mir-riżultat tal-kwestjonarju mibgħut lill-intermedjarji finanzjarji. 6 minn 31 intermedjarju tas-CIP [66] żviluppaw prodott ġdid ta’ self jew garanzija u 16 minn 31 biddlu b’mod sinifikanti l-prodotti eżistenti tagħhom biex jieħdu sehem fis-CIP. 93. Il-faċilità SMEG iżżid il-viżibbiltà tas-sostenn tal-UE fost l-intermedjarji finanzjarji. Iż-żjarat tal-verifika wrew li l-għarfien dwar il-garanziji tal-UE fost l-SMEs ma kienx kbir ħafna. Madankollu, ma ġewx osservati sforzi b’imbottatura attiva biex tiġi żgurata l-konsistenza bejn il-prattiki ta’ intermedjarji differenti. Il-FEI sempliċiment jiġbor l-informazzjoni dwar il-prattiki tal-intermedjarji finanzjarji differenti, iżda ma jqajjimx dubju dwar dawn il-prattiki. Bħalma ntwera fil-każ ta’ kundizzjonijiet ta’ self (ara l-paragrafu 86), approċċ aktar attiv mill-FEI għandu mnejn itejjeb l-aċċettazzjoni tal-faċilità mill-SMEs li għandhom proġetti innovattivi jew li m’għandhomx biżżejjed kapital ta’ garanzija. IL-FAĊILITÀ SMEG IŻŻID IL-KOMPETITTIVITÀ TA’ INTRAPRIŻI INDIVIDUALI; DAN MA JFISSIRX LI JITWASSAL IL-VALUR MIŻJUD TAL-UE 94. Dan l-aspett tal-valur miżjud tal-UE għandu x’jaqsam direttament ma’ wieħed mill-objettivi globali tas-CIP: "li jrawwem il-kompetittività tal-intrapriżi, b’mod partikolari tal-SMEs" [67]. Fid-dokumenti ta’ tħejjija, il-Kummissjoni ġabet l-argument li l-kompetizzjoni li kumpaniji Ewropej iħabbtu wiċċhom magħha hija dejjem aktar globali u l-innovazzjoni titqies bħala fenomenu globali li ma jkollux suċċess u li huma insostenibbli f’ambjent magħluq. 95. L-analiżi tas-self uriet li l-faċilità SMEG tassew tgħin lill-intrapriżi individuali jżidu l-kompetittività tagħhom. Instab li 74 minn 181 self (41 %) intużaw direttament biex iżidu l-kompetittività tal-intrapriża [68]. Il-faċilità SMEG twassal ħafna riżultati oħra ta’ valur għal dak li għandu x’jaqsam mal-ħolqien ta’ ambjent aktar kompetittiv. Hija tippermetti li jitfaċċaw negozji li għadhom jibdew — prinċipalment fis-settur tas-servizzi. Mill-181 self fil-kampjun, 26 self (14 %) intużaw biex jinbeda negozju ġdid u 15-il self (8 %) intużaw biex jiffinanzjaw espansjonijiet ta’ wara l-bidu tan-negozju [69]. Tgħin ukoll fiż-żamma ta’ kuntest kompetittiv li jippermetti lill-individwi jsiru intraprendituri billi jixtru SME eżistenti (47 self, 26 %). 96. Madankollu, il-valur miżjud tal-UE ta’ dawn ir-riżultati mhuwiex konklużiv peress li l-istess effetti jistgħu jinkisbu b’finanzjament minn baġits nazzjonali. Pereżempju, il-Kummissjoni [70] tagħti tliet suġġerimenti dwar kif politika tal-UE jista’ jkollha impatt fuq il-kompetittività fil-livell tal-UE [71]. Il-politika tal-UE għandha mnejn: ikollha impatt fuq il-pożizzjoni kompetittiva ta’ kumpaniji tal-UE meta mqabbla mal-kompetituri tagħhom li mhumiex tal-UE; tistimula flussi ta’ investiment li jaqsmu l-fruntieri, inkluża r-rilokazzjoni ta’ attività ekonomika; jew tkun meħtieġa li tikkoreġi eżiti mhux mixtieqa tal-proċessi tas-suq fi swieq Ewropej. 97. L-ebda wieħed minn dawn l-effetti ma ġie osservat matul il-verifika. L-analiżi tas-self ikkonfermat li l-biċċa l-kbira tal-SMEs qegħdin joperaw fi swieq lokali, reġjonali jew nazzjonali. 19 minn 181 self (10 %) ingħataw lil SMEs li kellhom xi attività li taqsam il-fruntieri u 13-il self (7 %) intużaw għal investimenti li kellhom element sinifikanti ta’ qsim tal-fruntieri [72]. Is-skarsità ta’ attivitajiet li jaqsmu l-fruntieri mhijiex sorprendenti meta jitqiesu t-tipi ta’ negozji tal-SMEs fil-kampjun (għal ħarsa ġenerali, ara l-Istampa 5): 17-il ristorant, 8 xufiera tat-taksi, 41 ħanut żgħir ta’ bejgħ bl-imnut (ħanut tal-forn, ħanut tal-laħam, ħanut tal-gazzetti jew supermarket) jew 17-il bniedem tas-sengħa (mastrudaxxa, elettriċista, bennej jew saqqaf). Fid-dawl ta’ dawn l-eżempji ta’ dawk li jissellfu, li n-negozji tagħhom is-soltu jkunu lokali, il-ħtieġa għal intervent tal-UE ma tintweriex biżżejjed. 98. Tabilħaqq, l-iskala tal-ftehimiet ta’ garanzija individwali ma tmurx lil hinn mill-fruntieri nazzjonali. Essenzjalment il-faċilità SMEG topera bħala sett ta’ skemi ta’ garanzija nazzjonali, għaliex hemm differenzi sinifikanti bejn is-swieq tad-dejn nazzjonali [73]. Dawn id-differenzi huma kkawżati minn restrizzjonijiet kulturali kif ukoll legali u tant huma sinifikanti li s-swieq tad-dejn jistgħu jitqiesu purament nazzjonali. STAMPA 5 ANALIŻI TA’ SELF — IT-TIP TA’ NEGOZJI +++++ TIFF +++++ Sors: Il-Qorti Ewropea tal-Awdituri. KONKLUŻJONIJIET U RAKKOMANDAZZJONIJIET IT-TFASSIL TAL-FAĊILITÀ SMEG 99. Għalkemm l-ebda loġika ta’ intervent ma ngħatat fid-dokumenti ta’ tħejjija tas-CIP għall-faċilità SMEG, tista’ tinstab loġika ta’ intervent fid-dokumenti ta’ tħejjija differenti tad-Deċiżjoni CIP. Madankollu, ma hemm l-ebda rabta kunċettwali bejn il-problema inkwistjoni u r-riżultati u l-impatti mistennija kif ippreżentati qabel il-bidu tal-intervent. Għalkemm l-objettivi huma aktar preċiżi issa milli taħt il-programm tal-MAP preċedenti, huma biss speċifiċi, li jistgħu jitkejlu, li jistgħu jintlaħqu u f’waqthom b’relazzjoni mal-prodotti mistennija. IR-RAKKOMANDAZZJONI 1 Programmi futuri ta’ sostenn tal-SMEs għandhom ikunu bbażati fuq loġika ta’ intervent espliċita li torbot ir-riżorsi mal-prodotti, mar-riżultati u mal-impatti mistennija. L-ISTABBILIMENT TAL-ISTRUTTURA TAL-ĠESTJONI 100. Ġeneralment ġie stabbilit qafas xieraq għall-ġestjoni tal-faċilità SMEG. L-istruttura tal-onorarji ttejbet meta mqabbla mal-MAP billi ġew miżjuda inċentivi ġenerati mill-prestazzjoni. Madankollu, dewmien fl-ippjanar tal-faċilità impedixxa l-allokazzjoni effettiva tal-baġit matul l-ewwel sena u kkawża interruzzjoni tas-sostenn għal xi intermedjarji finanzjarji. IR-RAKKOMANDAZZJONI 2 Għall-iskop tal-ippjanar ta’ kull faċilità sussegwenti, il-Qorti tirrakkomanda l-finalizzazzjoni tal-bażi legali u tal-qbil tal-ġestjoni ħafna qabel il-bidu effettiv tal-perjodu tal-ipprogrammar sabiex ikun hemm ħin għall-għażla ta’ intermedjarji finanzjarji adegwati u sabiex jitlestew negozjati ta’ kuntratti magħhom sal-bidu effettiv tal-perjodu tal-ipprogrammar, u b’hekk tiġi evitata l-ħtieġa li wieħed jirrikorri għal kwalunkwe klawżola ta’ retroattività fil-ġejjieni. L-GĦAŻLA TA’ INTERMEDJARJI FINANZJARJI 101. Il-Kummissjoni fasslet proċeduri xierqa għall-għażla ta’ intermedjarji finanzjarji. Madankollu ma ġie stabbilit l-ebda standard ta’ punteġġ għall-klassifikazzjoni tal-applikazzjonijiet mill-intermedjarji potenzjali differenti u ma ġie definit l-ebda rekwiżit minimu għall-kriterji ta’ għażla differenti. Instabu dgħufijiet fid-dokumentazzjoni tal-parametri li stabbilixxew il-qbil ta’ garanzija mal-intermedjarji finanzjarji. IR-RAKKOMANDAZZJONI 3 Biex tittejjeb it-trasparenza tal-għażla, għal kull programm suċċessur għandha titpoġġa fis-seħħ sistema ta’ punteġġ għall-valutazzjoni ta’ applikazzjonijiet ta’ intermedjarji potenzjali. Għandhom ikunu definiti r-rekwiżiti minimi għall-għażla ta’ intermedjarji finanzjarji. Il-kalkolu tal-parametri fil-qbil ta’ garanzija għandu jkun dokumentat f’aktar dettall. IL-MONITORAĠĠ U R-RAPPURTAR TAL-PRESTAZZJONI 102. Ġew stabbiliti biżżejjed indikaturi tal-prodott li ntużaw għar-rappurtar fuq l-implimentazzjoni tas-SMEG. Id-data għall-uniku indikatur tal-impatt li jirriferi għall-"għadd ta’ impjiegi maħluqa" hija diffiċli tinġabar u, minħabba metodi ta’ kalkolu li jvarjaw, ma tistax titqabbel bejn il-pajjiżi. Ir-rekwiżiti tar-rappurtar huma ċari u mhux meqjusa bħala piż mill-biċċa l-kbira tal-intermedjarji finanzjarji li qegħdin jieħdu sehem fis-SMEG. IR-RAKKOMANDAZZJONI 4 Il-Kummissjoni għandha tqis l-ambitu għall-ħolqien ta’ indikaturi tal-prestazzjoni addizzjonali jew aħjar sabiex isir monitoraġġ aħjar tal-ilħuq tal-objettivi tal-faċilità u jsiru konklużjonijiet xierqa. IL-KISBIET TAL-FAĊILITÀ SMEG 103. X’aktarx li tintlaħaq l-unika mira kwantifikata, dik tal-ilħuq ta’ 315750 SME. L-analiżi tal-Qorti tal-kampjun ta’ self uriet li inqas minn nofs is-self (43 %) ingħata lil SMEs li ma kellhomx biżżejjed kapital ta’ garanzija u 12 % biss użaw is-self għal strumenti innovattivi. L-analiżi tas-self żvelat telf nett ta’ 38 % fil-benessri ekonomika, ikkawżat mill-programm, jiġifieri self li sar lil SMEs li kellhom biżżejjed kapital ta’ garanzija u li ma użawhx għall-innovazzjoni. IR-RAKKOMANDAZZJONI 5 Fil-ġejjieni l-Kummissjoni għandha tistabbilixxi miri aktar speċifiċi li jirriflettu aħjar l-objettivi tal-istrument finanzjarju. Matul it-tul tal-ħajja tal-istrument il-monitoraġġ għandu jkejjel il-progress lejn l-ilħuq ta’ miri bħal dawn, u azzjoni ta’ rimedju għandha titħalla ssir kif meħtieġ. Għandhom jiġu previsti miżuri xierqa biex jitnaqqas it-telf nett fil-benessri ekonomika, ikkawżat mill-programm, kemm jista’ jkun, bl-użu fost l-oħrajn tal-aqwa prattiki diġà fis-seħħ għand ċerti intermedjarji. 104. Il-faċilità SMEG ippermettiet lil xi intermedjarji finanzjarji jiżviluppaw u joffru prodotti ġodda ta’ self jew ta’ garanzija, iżda ma saret l-ebda identifikazzjoni attiva u tixrid ta’ prattiki tajbin. Il-valur miżjud tal-UE tas-SMEG ma jintweriex peress li r-riżultati mis-SMEG għandhom mnejn inkisbu wkoll permezz ta’ finanzjament taħt skemi nazzjonali. Ma ġewx osservati investimenti sinifikanti li jaqsmu l-fruntieri jew effetti tas-self tas-SMEG. IR-RAKKOMANDAZZJONI 6 Bħalma l-Qorti enfasizzat fil-passat, in-nefqa mill-baġit tal-Unjoni għandha toffri benefiċċji ċari u viżibbli għall-UE u għaċ-ċittadini tagħha li ma jistgħux jinkisbu bl-infiq fil-livell nazzjonali, reġjonali jew lokali biss. [74] Għalhekk l-Awtoritajiet tal-baġit u l-Kummissjoni għandhom iqisu kif il-valur miżjud tal-UE jista’ jiżdied sal-ogħla livell fi kwalunkwe suċċessur għall-faċilità SMEG. Dan ir-rapport ġie adottat mill-Awla IV, immexxija mis-Sur Igors LUDBORŽS, Membru tal-Qorti tal-Awdituri, fil-Lussemburgu fil-laqgħa tagħha tat- 22 ta’ Marzu 2011. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] "Giving SMEs the credit they need" (Nagħtu lill-SMEs il-kreditu li jeħtieġu), Il-magażin tal-Politika tal-Intrapriża, il-Kummissjoni Ewropea, 12.2.2009. [2] COM(2005) 551 finali, 10.11.2005. [3] Osservatorju tal-SMEs Ewropej, Rapport Analitiku, Novembru 2006–Jannar 2007, Flash Eurobarometer. [4] COM(2005) 24 finali, 2.2.2005. [5] Il-Kunsill Ewropew ta’ Lisbona tat- 23 u l- 24 ta’ Marzu 2000, Konklużjonijiet tal-Presidenza. [6] Id-Deċiżjoni Nru 1639/2006/KE tal-Parlament Ewropew u tal-Kunsill tal- 24 ta’ Ottubru 2006 li tistabbilixxi Programm Kwadru [ta’ Qafas] għall-Kompetittività u l-Innovazzjoni (2007 sal-2013) (ĠU L 310, 9.11.2006, p. 15). [7] Id-Deċiżjoni tal-Kunsill 2000/819/KE tal- 20 ta’ Diċembru 2000 dwar programm multiannwali għall-intrapriża u l-intraprenditorija, u partikolarment għall-intrapriżi żgħar u ta’ daqs medju (IŻM) [SMEs] (2001–05) (ĠU L 333, 29.12.2000, p. 84). [1001] Baġit indikattiv għas-SMEG fil-bidu tas-CIP. L-allokazzjoni ta’ baġits bejn it-tipi differenti ta’ strumenti finanzjarji ssir fuq bażi annwali. [8] Il-FEI huwa l-korp tal-Unjoni Ewropea speċjalizzat fil-għoti ta’ strumenti ta’ garanzija u kapital ta’ riskju għall-SMEs. [9] Ftehim Fiduċjarju u ta’ Ġestjoni tal- 20/09/2007 bejn il-Komunità Ewropea u l-FEI għall-faċilità SMEG taħt il-Programm ta’ Qafas għall-Kompetittività u l-Innovazzjoni (2007 sa 2013). [10] Kogaranzija tagħti garanzija oħra lis-sellief minbarra l-garanzija prinċipali, filwaqt li kontrogaranzija tiggarantixxi parti mill-garanzija tal-ewwel garanti. [11] "Ftehimiet ta’ garanzija" huma l-qbil ta’ garanzija individwali bejn il-FEI u intermedjarju finanzjarju, u l-attivitajiet imwettqa abbażi ta’ dan il-qbil. [12] Ir-Rakkomandazzjoni tal-Kummissjoni 2003/361/KE tas- 6 ta’ Mejju 2003 dwar id-definizzjoni ta’ intrapriżi mikro, żgħar u ta’ daqs medju (ĠU L124, 20.5.2003, p. 36). [13] Ġew miżjura intermedjarji finanzjarji fil-Belġju, fi Franza, fl-Ungerija, fis-Slovenja, fl-Italja, fi Spanja u fil-Ġermanja. [14] Ġew spezzjonati fuq il-post għand l-intermedjarji, id-dokumentazzjoni dwar il-proposta u l-approvazzjoni tas-self, il-valutazzjoni tar-riskju ta’ kreditu ta’ min jissellef u l-iskop tas-self. [15] Il-kwestjonarju stieden lill-intermedjarji biex iwieġbu għal 48 mistoqsija dwar temi bħall-: (i) proċess ta’ applikazzjoni għas-SMEG, (ii) ġestjoni tal-FEI matul it-tul tal-ħajja tal-garanzija (iii), prodott garantit, u (iv) impatt tal-kriżi finanzjarja fuq il-prodotti. Barra dan, l-intermedjarji li ħadu sehem taħt il-MAP imma mhux taħt is-CIP ġew mistoqsija biex jindikaw ir-raġunijiet. [16] Tqiesu l-kummenti kemm mill-FEI kif ukoll mill-Kummissjoni fl-abbozzar tal-mistoqsijiet. Inkisbet rata ta’ rispons ta’ 82 % (42 minn 51 intermedjarju finanzjarju). [17] Id-Dokument ta’ Ħidma tal-Persunal tal-Kummissjoni, l-Anness għall-Proposta għal Deċiżjoni tal-Parlament Ewropew u tal-Kunsill li tistabbilixxi Programm ta’ Qafas għall-Kompetittività u l-Innovazzjoni (2007–13), SEC(2005) 433, 6.4.2005. [18] L-evalwatur interim irrakkomanda li tingħata dikjarazzjoni ċara tal-loġika ta’ intervent għal kull miżura sabiex tittejjeb il-koerenza ġenerali tal-programm u sabiex jintwera l-impatt. Il-Kummissjoni Ewropea "Interim Evaluation of the Entrepreneurship and Innovation Programme", (Evalwazzjoni interim tal-Programm għall-Intraprenditorjat u l-Innovazzjoni), 2009. [19] Ara pereżempju North, Baldock, Ekanem, Whittam and Wyper: "Access to Bank Finance for Scottish SMEs", (Aċċess għall-Finanzi tal-Banek għal SMEs Skoċċiżi), 2008. [20] COM(2002) 276 finali, 5.6.2002. [21] Il-valutazzjoni tal-impatt tqis il-prodotti bħall-għadd ta’ self jew l-għadd ta’ SMEs bħala impatti. Madankollu, l-impatt proprju huwa inqas mill-prodotti, għaliex parti mill-SMEs ikunu kisbu s-self mingħajr il-garanzija. [22] L-Artikolu 27(3) tar-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p. 1). [23] Id-definizzjoni hija meħuda mill-Kummissjoni Ewropea, Linji Gwida għall-Valutazzjoni tal-Impatt, SEC(2005) 791, 15.6.2005. [24] Id-Deċiżjoni CIP, l-Artikolu 2. [25] Objettivi immedjati għandhom x’jaqsmu mar-riżultat ta’ intervent fuq destinatarji diretti u jqisu l-qasam speċifiku maħsub u n-natura partikolari tal-intervent tal-politika li qiegħda titqies. Għas-SMEG, l-objettiv relevanti tal-EIP jitqies bħala l-objettiv immedjat. [26] Id-Deċiżjoni CIP, l-Artikolu 10. [27] Eżempji tal-innovazzjoni misjuba fil-kampjun: investiment f’teknoloġija ġdida ta’ disinn u manifattura ta’ materjali għall-ippakkjar u ta’ tqassim ġo maħżen, forn ġdid b’funzjonalitajiet ġodda f’ħanut tal-forn. [28] Skont l-Artikolu 43(4) tar-Regolament tal-Kummissjoni (KE, Euratom) Nru 2342/2002 tat- 23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 1). [29] Għas-SMEG: il-Ftehim Fiduċjarju u ta’ Ġestjoni u l-linji gwida operazzjonali relatati (bħall-"Guidance on Enhanced Access to Finance" (Gwida dwar l-Aċċess Imtejjeb għall-Finanzi)). [30] L-ewwel qbil ta’ garanzija taħt is-CIP bejn intermedjarju finanzjarju u l-FEI ġie ffirmat fit- 2 ta’ Settembru 2008. [31] Ikkalkulat abbażi tad-disa’ intermedjarji miżjura, l-għadd medju ta’ jiem għall-ipproċessar ta’ applikazzjoni b’suċċess taħt is-CIP kien 323. [32] Abbażi tal-kwestjonarju (Q6) mibgħut lill-IF kollha li applikaw taħt is-CIP. [33] L-ewwel qbil ta’ garanzija taħt is-CIP ġew iffirmati f’Settembru 2008. [34] Skont l-Artikolu 53 tar-Regolament tal-Kunsill (KE, Euratom) Nru 1605/2002. [35] Il-Ftehim Fiduċjarju u ta’ Ġestjoni, l-Annessi 1A sa 1D. [36] Il-Ftehim Fiduċjarju u ta’ Ġestjoni, l-Artikolu 3.1. [37] Il-Ftehim Fiduċjarju u ta’ Ġestjoni fih erba’ politiki ta’ garanzija li għandhom x’jaqsmu mal-erba’ twieqi speċifiċi tal-faċilità. Il-politiki ta’ garanzija jiddeskrivu f’termini speċifiċi l-iskop tat-tieqa ta’ bażi, il-proċess ta’ għażla għall-intermedjarji, il-kriterji ta’ eliġibbiltà, il-modus operandi rigward aċċess imtejjeb għall-finanzi, ir-rappurtar, il-monitoraġġ u l-verifika, il-promozzjoni u l-viżibbiltà. [38] Kriterji li jikkorrispondu mat-twieqi tas-self u tal-mikrokreditu. Il-kriterji ta’ għażla dwar it-twieqi tal-ekwità u tat-titolizzazzjoni ma ġewx eżaminati peress li dawn it-twieqi ma ntużawx sal- 31 ta’ Diċembru 2009. [39] Il-Gwida dwar Aċċess Imtejjeb għall-Finanzi, il- 25 ta’ Ottubru 2007. [40] Ir-rata ta’ limitu tal-garanziji hija rata miftehma minn qabel li fiha l-obbligazzjoni tal-FEI tingħata limitu taħt ftehim ta’ garanzija. L-ammont tal-obbligazzjoni tal-FEI taħt qbil ta’ garanzija (ammont ta’ limitu tal-garanziji) jista’ jkun ikkalkulat billi jiġi multiplikat il-volum tal-portafoll attwali bir-rata ta’ garanziji u bir-rata ta’ limitu tal-garanziji. Eż. volum tal-portafoll = 1000; rata ta’ garanziji = 50 %; rata ta’ limitu tal-garanziji = 10 %. B’hekk, l-obbligazzjoni massima tal-FEI (il-limitu tal-garanziji) = 1000 * x 50 % * x 10 % = 50. [41] Id-Deċiżjoni CIP, l-Artikolu 19. [42] L-Evalwazzjoni tal-Indikaturi tal-EIP, Frar 2010. [1002] L-Anness għall-Proposta għal Deċiżjoni tal-Parlament Ewropew u tal-Kunsill li tistabbilixxi Programm ta’ Qafas għall-Kompetittività u l-Innovazzjoni (2007–13), SEC(2005) 433. [1003] Impjieg wieħed maħluq jew miżmum għal kull SME li rċeviet finanzjament ġdid. Il-Kummissjoni tqis li peress li d-data tal-inizjattiva tat-Tkabbir u l-Impjiegi tindika li l-SMEs benefiċjarji ħolqu medja ta’ 1.2 impjiegi, għandu jintuża proporzjon aktar prudenti biex jitqies il-fatt li l-garanzija ta’ mikrokreditu tikkorrispondi għal aktar minn 20 % tal-kumpaniji kollha milħuqa mis-SMEG u b’hekk, huwa mistenni li jinħolqu inqas impjiegi minn dawn il-kumpaniji u għalhekk il-medja ġenerali titniżżel. [1004] L-informazzjoni tinstab biss fir-rapporti tal-FEI ta’ kull tliet xhur. [43] Biex jitkejlu r-riżultati u l-impatti, ġew issuġġeriti bosta indikaturi, pereżempju l-kontribuzzjoni għall-prestazzjoni tal-benefiċjarji (it-tkabbir ta’ bejgħ, il-ħolqien/żamma ta’ impjiegi, l-iżvilupp ta’ prodotti jew ta’ servizzi ġodda) jew it-total (jew il-medju) tat-tkabbir fid-dħul tal-SMEs iffinanzjati. [44] Pereżempju, intermedjarju fis-Slovenja kiseb id-data tal-impjiegi mill-istituzzjoni tas-sigurtà soċjali u tal-assigurazzjoni nazzjonali. [45] Intermedjarju fi Spanja jiġbor l-informazzjoni kull sena mis-Soċjetajiet ta’ Garanzija Reġjonali fuq bażi ta’ kampjuni. [46] Intermedjarju ieħor fi Spanja jikkalkola l-bidla fl-impjiegi billi jqabbel dak li huwa mistenni meta ssir it-talba għal self, mal-impjieg proprju meta jsir il-kalkolu. [47] Pereżempju, intermedjarju fl-Italja jiġbor biss dik id-data tal-impjiegi meta ssir l-applikazzjoni tal-garanzija tal-bidu u ma jaġġornahomx aktar tard. [48] Manwal għall-kompilazzjoni ta’ rapporti taħt il-faċilità ta’ garanzija għall-SMEs 2007–13 (CIP) – FEI. [49] Abbażi ta’ kwestjonarju (Q14), 36 minn 41 intermedjarju finanzjarju li wieġbu għal din il-mistoqsija qablu li l-istruzzjonijiet operazzjonali mogħtija mill-FEI kienu ċari. [50] Abbażi ta’ kwestjonarju (Q15), 40 minn 41 intermedjarju finanzjarju li wieġbu għal din il-mistoqsija qablu li l-FEI huwa dejjem lest jagħti spjegazzjonijiet matul it-tul tal-ħajja tal-garanzija. [51] Abbażi ta’ kwestjonarju (Q16), 8 minn 42 intermedjarju finanzjarju li wieġbu għal din il-mistoqsija ma qablux li r-rekwiżiti tar-rappurtar kienu raġonevoli. [52] Id-Deċiżjoni CIP, l-Artikolu 10. [53] L-Anness għall-Proposta għal Deċiżjoni tal-Parlament Ewropew u tal-Kunsill li tistabbilixxi Programm ta’ Qafas għall-Kompetittività u l-Innovazzjoni (2007-2013), SEC(2005) 433. [54] Relevanti biss għat-tieqa tas-self. Id-Deċiżjoni CIP, l-Artikolu 19.2, tirreferi għal "investiment f’ċerti attivitajiet marbuta mal-għarfien bħalma huma l-iżvilupp teknoloġiku, l-innovazzjoni u t-trasferiment tat-teknoloġija". [55] Intgħażel kampjun ta’ 181 self mid-disa’ intermedjarji finanzjarji miżjura. L-għadd ta’ self magħżul għal kull intermedjarju rrifletta l-volum ta’ garanzija miksub u kien limitat għal firxa ta’ bejn 10 u 45. [56] Il-Manwal ta’ OSLO, Linji gwida proposti għall-ġbir u għall-interpretazzjoni ta’ data ta’ innovazzjoni teknoloġika, OECD, 1997, li hemm referenza għalih ukoll fil-premessa 8 li tippreċedi d-Deċiżjoni CIP u fil-linji gwida għall-Valutazzjoni tal-Impatt tal-Kummissjoni Ewropea għall-2009 – SEC(2009) 92. [57] Kif mogħti fil-valutazzjoni tal-impatt tas-CIP, SEC(2005) 433. [58] L-ammont tal-limitu jirrappreżenta l-livell massimu tal-ispejjeż għall-baġit tal-UE u se jimmaterjalizza biss jekk l-intermedjarju finanzjarju jilħaq l-ammont tal-portafoll massimu u jwettaq it-telf mistenni fuq il-portafoll tas-self. [59] Pereżempju taħt il-MAP, tnejn biss minn 45 intermedjarju finanzjarju laħqu inqas minn 90 % tal-ammont tal-portafoll massimu. [1005] Fil-każijiet fejn l-intermedjarju finanzjarju ddefinixxa l-livell ta’ biżżejjed kapital ta’ garanzija jew inkella dan il-livell seta’ jkun dedott b’mod impliċitu, dan ġie applikat biex jiddetermina s-"suffiċjenza" tal-kapital ta’ garanzija. Fil-każijiet li kien baqa’, SME tqieset li kellha biżżejjed kapital ta’ garanzija jekk l-ammont ta’ self ma kienx jaqbeż 70 % tal-valur tal-attivi li setgħu jitwettqu. Fil-kategorija tal-aħħar, fatturi oħrajn li żiedu l-profil tar-riskju tal-SME tqiesu wkoll (eż. self lil nies qiegħda) u bħala riżultat ta’ dan, dawn l-SMEs tqiesu bħala "SMEs li m’għandhomx biżżejjed kapital ta’ garanzija". [60] Ir-riżultati tal-istħarriġ jindikaw li tnejn minn tliet kumpaniji ma kinux jidħlu għall-proġett kieku ma kellhomx is-self garantit, jew inkella jkunu għamlu inqas. Waħda biss minn tliet kumpaniji mistħarrġa wieġbet li, kieku, ikunu stabbilixxew in-negozju jew inkella daħlu għall-proġett saħansitra mingħajr is-self garantit. [61] Bħal rekwiżiti ta’ kapital żgħir ta’ garanzija, deċiżjonijiet ta’ kreditu aċċelerat u rati ta’ mgħax fissi. [62] Il-Kummissjoni ħadet il-bażijiet legali tas-CIP mill-Artikoli 172, 173(3) u 192(1) tat-Trattat dwar il-Funzjonament tal-Unjoni Ewropea (il-verżjoni konsolidata wara t-Trattat ta’ Lisbona). [63] Id-Deċiżjoni CIP, il-premessa 62. [64] COM(2005) 121 finali, 6.4.2005. [65] SEC(2005) 433, 6.4.2005. [66] Intermedjarji li jieħdu sehem jew jippjanaw li jieħdu sehem taħt is-CIP. [67] Id-Deċiżjoni CIP, l-Artikolu 2. [68] Il-kompetittività tal-intrapriża tqieset li tkun żdiedet jekk il-pjan tan-negozju kien jinkludi informazzjoni li l-investiment kieku jew: - iżid il-kapaċità ta’ produzzjoni ta’ oġġetti jew servizzi tal-intrapriża; jew inkella jagħmilha aktar effiċjenti; - iżid sehemha fis-suq; - iżid l-esportazzjonijiet tagħha; - iżid il-prestazzjoni/taħriġ tal-persunal tagħha; - iwassal għal użu aktar produttiv tat-teknoloġija tal-informazzjoni; jew - itejjeb il-kummerċjalizzazzjoni tal-prodotti jew tas-servizzi tagħha.In-negozji li għadhom jibdew tqiesu separatament bħala li dejjem żiedu l-kuntest kompetittiv. [69] Espansoni ta’ wara l-bidu ta’ negozju tfisser espansjoni tan-negozju fi ħdan tliet snin wara l-bidu tiegħu. [70] Id-Dokument tal-Ħidma tal-Persunal tal-Kummissjoni "Impact Assessment: Next Steps – In support of competitiveness and sustainable development", (Valutazzjoni tal-Impatt: Il-Passi li Jmiss – Insostnu l-kompetittività u l-iżvilupp sostenibbli) SEC(2004) 1377. [71] Imsemmijin ukoll f’SEC(2005) 791. [72] L-element ta’ qsim tal-fruntieri tqies sinifikanti jekk il-mira tal-investiment kienet iż-żieda ta’ produzzjoni f’pajjiżi barranin, l-espansjoni fi swieq barranin jew il-ħolqien ta’ relazzjonijiet ġodda ta’ negozju ma’ kontropartijiet barranin (eż. fornituri). [73] Innutat ukoll pereżempju mill-BĊE, "The financing of Small and Medium-Sized Enterprises in the Euro area" (Il-finanzjament ta’ Intrapriżi Żgħar u ta’ Daqs Medju fiż-żona tal-Euro), Bulettin tal-BĊE ta’ kull xhar, Awwissu 2007, p. 77. [74] Rispons mill-Qorti Ewropea tal-Awdituri għall-komunikazzjoni tal-Kummissjoni "Nirriformaw il-Baġit, Nibdlu l-Ewropa’" (il-paragrafi 7 sa 9), u l-Opinjoni 1/2010 "It-titjib tal-ġestjoni finanzjarja tal-baġit tal-Unjoni Ewropea: Riskji u sfidi" (il-paragrafi 18 u 19). -------------------------------------------------- ANNESS I ĦARSA ĠENERALI LEJN L-ISTRUTTURA TAS-CIP SAL-FAĊILITÀ TA’ GARANZIJA GĦALL-SMES +++++ TIFF +++++ -------------------------------------------------- ANNESS II IL-MONITORAĠĠ MILL-KUMMISSJONI U MILL-FEI 1. Il-Kummissjoni twettaq: Il-Monitoraġġ tal-FEI biex tiġi vvalutata l-ġestjoni tal-faċilità SMEG. Dan jinkludi reviżjoni tal-: kontrolli tal-FEI fuq l-inklużjoni ta’ self fil-portafoll; is-sejħiet ta’ garanzija; u is-sejbiet tal-FEI matul iż-żjarat tiegħu fuq il-post lill-intermedjarji finanzjarji. Il-Monitoraġġ tal-intermedjarji finanzjarji u tal-SMEs. Dan jinkludi: Żjarat lill-intermedjarji finanzjarji. Iż-żjarat jinkludu reviżjoni tas-sistemi fis-seħħ sabiex tiġi żgurata l-konformità mal-Ittra ta’ Garanzija u l-FMA; reviżjoni tal-progress ta’ implimentazzjoni tal-faċilità mill-intermedjarju finanzjarju; reviżjoni tas-sistemi li ddaħħlu fis-seħħ mill-intermedjarji finanzjarji biex jimplimentaw il-faċilità; kontroll tal-konformità ta’ kampjun ta’ self jew garanziji tal-SMEs (tranżazzjonijiet); Żjarat lill-SMEs; u Stħarriġ dwar l-impjiegi tas-SMEG, li l-iskop tiegħu huwa l-kontroll tal-konformità mar-rekwiżiti skont l-FMA. Kompiti oħrajn ta’ monitoraġġ bħal reviżjoni tal-onorarju tal-FEI ta’ kull tliet xhur. 2. Il-FEI jiċċekkja prinċipalment: Id-data miġbura mill-intermedjarji finanzjarji bl-użu ta’ testijiet tal-plawsibbiltà; Permezz ta’ żjarat ta’ monitoraġġ fuq il-post lill-intermedjarji finanzjarji: il-kwalità tal-proċess tar-rappurtar; il-proċessi ta’ pagament tal-garanziji u ta’ rkupru; u il-proċess relatat mal-verifikazzjoni tal-kriterji ta’ eliġibbiltà għall-inklużjoni ta’ self fil-portafoll. It-talba għall-pagament mill-intermedjarju finanzjarju permezz ta’ kontroll reċiproku tal-konsistenza tad-data rrappurtata mill-intermedjarju finanzjarju matul ir-rappurtar tiegħu ta’ kull tliet xhur u l-informazzjoni mogħtija fit-talba għall-pagament. Abbażi ta’ kampjun, jitwettqu testijiet sostantivi addizzjonali bl-użu ta’ dokumenti ta’ sostenn mogħtija mill-intermedjarji finanzjarji biex tiġi żgurata l-validità tal-finanzjament tal-inadempjenza tas-self. -------------------------------------------------- ANNESS III IR-RAPPURTAR MILL-INTERMEDJARJI FINANZJARJI LILL-FEI Ir-rappurtar tal-intermedjarji finanzjarji [1] lill-FEI huwa strutturat kif ġej: Il-Parti A għandha x’taqsam ma’ operazzjonijiet ġodda (ir-rappurtar ta’ kull tliet xhur): Dawk li jissellfu — in-numru tal-identifikazzjoni fiskali tal-kumpanija, l-isem, l-indirizz, il-kodiċi postali, il-post, ir-reġjun, il-pajjiż, id-data tal-istabbiliment, is-settur ekonomiku, l-istatus legali, l-għadd kurrenti ta’ impjegati, kummenti; u Self — in-numru tal-identifikazzjoni fiskali tal-kumpanija, ir-referenza tas-self, il-munita, l-iskop ta’ finanzjament, l-ammont ta’ investiment, l-attivi tanġibbli, l-attivi intanġibbli, il-kapital li jdur, l-ammont ta’ self, il-maturità tas-self, il-perjodu ta’ grazzja, id-data tal-iffirmar tas-self, id-data tal-ewwel ħlas tal-ammont tas-self lil min qiegħed jissellef, kummenti. Il-Parti B għandha x’taqsam mal-lista ta’ informazzjoni inkluża (ir-rappurtar ta’ kull tliet xhur): in-numru tal-identifikazzjoni fiskali tal-kumpanija, ir-referenza tas-self, il-munita, il-pagament lura totali ta’ self li jnaqqas l-ammont ta’ self pendenti, l-ammont ta’ self finali pendenti, tmiem il-perjodu ta’ ħlas. Il-Parti C għandha x’taqsam mas-sejħiet ta’ garanzija (ir-rappurtar ta’ kull tliet xhur): in-numru tal-identifikazzjoni fiskali tal-kumpanija, ir-referenza tas-self, id-data meta seħħet l-inadempjenza, il-munita, l-ammont ta’ inadempjenza, l-ammont ta’ rkupri, l-imgħax dovut, it-telf. Il-Parti D għandha x’taqsam mas-self li tħallas lura għalkollox (ir-rappurtar ta’ kull tliet xhur): in-numru tal-identifikazzjoni fiskali tal-kumpanija, ir-referenza tas-self, id-data tal-pagament lura. Il-Parti E għandha x’taqsam ma’ self ikkanċellat (ir-rappurtar ta’ kull tliet xhur): in-numru tal-identifikazzjoni fiskali tal-kumpanija, ir-referenza tas-self, it-tip ta’ kanċellazzjoni. Il-Parti F għandha x’taqsam ma’ modifiki (ir-rappurtar ta’ kull tliet xhur). Il-Parti G għandha x’taqsam mar-rapport tal-impjiegi (ir-rappurtar ta’ kull sena). [1] Din it-taqsira hija bbażata fuq id-dokument tal-FEI "Manual for compiling reports under the SMEG Facility 2007–13" (Manwal għall-kompilazzjoni ta’ rapporti taħt il-Faċilità SMEG 2007–13). --------------------------------------------------